text:
Vêso mai sintût un purcit fevelâ par furlan? Chel comercializât de aziende Uanetto al è bon di fâlu, e di fat al declare: «Jo ‘o feveli furlan». La iniziative e je di cheste dite di Cjasteons di Strade che di cuasi 70 agns e lavore lis cjars di purcit. Par garantî ae clientele la bontât e la divignince dai lôr prodots, frontant la pôre pe influence suine, i titolârs Lilia e Oscar Uanetto si son metûts tes mans de Agenzia di Publicità e Comunicazione Gianfranco Angelico Benvenuto, che e à pensât di fâ «fevelâ» la bestie par furlan. Po dopo, e je nassude ancje la Cjarte di identitât 100% purcit furlan cun dutis lis carateristichis de cjar che si vent tes siet becjariis sparniçadis ator pal Friûl. La campagne, publicade sui cuotidians e setemanâi locâi tal unvier passât e à vût interessaments ancje di bande di media nazionâi. La prioritât de aziende e je che di fâ viodi che il prodot al è sigûr e nol ven di arlevaments forescj; di fat, un purcit che al «cognòs» la marilenghe al scuen vignî di chenti. La lenghe in chest e rinfuarce la garanzie di provignince e di control, corint te direzion locâl cuintri de tindince globâl.
UN ZUCAR PLUI DOLÇ_ De cjar, passìn al zucar. Fevelìn des bustutis ricercjadis, ideadis dai Fantats Furlans cu la colaborazion de Friûlpoint: chês cu lis musis che a piturin vincj stâts di umôr difarents, rispuindint a la domande «Cemût sêstu vuê?», prodotis de Scarbolo Zuccheri s.r.l. di Remanzâs. Eleonora Scarbolo, contitolâr de aziende, nus à dât dâts interessants: «Fin cumò o vin jemplât 600 scjatis cun 1.800 tocs ognidune; lis vin dadis a distributôrs di Darte fin a Lignan e indi vin za fate la stampe plui di une volte, stant che a rivin gnûfs ordins». Sì che, 1.080.000 cafês a saran zucarâts intun teritori larc, cuntun impat su la popolazion – stant chescj numars – che nol è di sotvalutâ. La idee e je buine parcè che ae part grafiche, une vore simpatiche, si zonte l’ûs de lenghe che al è chel dongje de int, te comunicazion di ogni dì. Il sucès de serie al è stât grandon, rivant fintremai a vê la publicazion su la riviste semestrâl dai colezioniscj talians. Ta cheste suaze o ricuardìn ancje lis bustutis de ASS. N. 5 Basse Furlane «Cjape a pet la tô salût – Tu puedis fâ tant pe tô salût. No stâ pierdi timp ven a controlâti», indreçadis aes feminis tai programs gratuits di screening. No jentrin tal discors de economie, ma distès a mertin une promozion speciâl pe azion di prevenzion che a fasin.
UN BON BEVI_ Tornant aes nestris cuestions, nus àn segnalât che a Aquilee si fâs la Sgnape dal Checo – riserve speciâl pai amîs, che e je nassude 40 agns indaûr di un scherç fat a Francesco Scuz di bande di un trop di amîs. La etichete e je fisse di scritis par furlan e Alessandro Comar, il titolâr de Distilleria Aquileia nus à dit braurôs: «Fintremai il scritôr catalan Miquel de Palol, tal so romanç «Il giardino dei sette crepuscoli», a ’ndi à fevelât». Un catalan… ise une coincidence? Di lôr al sarà simpri di imparâ!
IL PAIAMENT_ Par comprâ dutis chestis robis e podarès coventâ une cjarte di credit… la Bancje di Cividât di pôc indi à prontade une cul sproc «Valôrs de nestre tiere» e la acuile dal Patriarcjât. Cuissà se cualchi altre bancje, magari i credits cooperatîfs che a son nassûts tal teritori par sostignî ancje lis aziendis locâls, no pensarà di fâ une robe dal gjenar e – parcè no – di sponsorizâ i imprenditôrs che a sielzin la strade dal marketing par furlan?
CUALCHI SUGJERIMENT_ La Universitât dal Friûl che e varès di promovi la lenghe furlane, stant ancje al articul de leç che a ’ndi à marcât la nassite, e à prodot di pôc tal dipartiment di Siencis dai aliments, l’ultin di une schirie di amârs e licôrs cul non furlan: si clame Lusôr e al è fat cu la gjenziane. E se la Universitât, che e à di lavorâ pal teritori, e pensàs a inviâ un cors di pueste par meti dongje economie e marilenghe?
Laudant ducj chei che a son stâts pionîrs in chest setôr e che o vin contât di lôr in chestis trê pontadis, si permetin di dâ un altri sugjeriment: e se la Union Industriâi, la Cjamare di Cumierç e lis associazions di categorie si metessin ator di une taule adun cun esperts di politiche linguistiche e di comunicazion par lavorâ insieme? No saressin i prins a fâlu, ma si riscje di restâ i ultins se no si ponte sui valôrs zontâts che nus caraterizin! E la lenghe no ise un di chescj?
LA ULTIME_ Biel colp di sene: intant che o sin daûr a studâ il computer, dopo vê finît di scrivi il toc, pensant di jessi rivâts insom de inchieste e di sierâ, almancul par cumò, chest monitorament, nus rive la segnalazion di spots radiofonics che a promovin par furlan il IAL dal Friûl-Vignesie Julie, istitût di formazion professionâl. O sin denant di une iniziative cuntun valôr di comunicazion sociâl fuart che e à efiets, cence dubi, ancje sul status de lenghe. Dut chest al merte dal sigûr un aprofondiment e alore o pensavin di dâus l’a riviodisi a cuissà cuant… e invezit ca di un mês o leiarês ancjemò alc in mert!
Elena Zanussi
ATUALITÂT – INCHIESTE. 3. Publicitât par furlan: a ce pont sino?............
Vêso mai sintût un purcit fevelâ par furlan? Chel comercializât de aziende Uanetto al è bon di fâlu, e di fat al declare: «Jo ‘o feveli furlan». La iniziative e je di cheste dite di Cjasteons di Strade che di cuasi 70 agns e lavore lis cjars di purcit. Par garantî ae clientele la bontât e la divignince dai lôr prodots, frontant la pôre pe influence suine, i titolârs Lilia e Oscar Uanetto si son metûts tes mans de Agenzia di Publicità e Comunicazione Gianfranco Angelico Benvenuto, che e à pensât di fâ «fevelâ» la bestie par furlan. Po dopo, e je nassude ancje la Cjarte di identitât 100% purcit furlan cun dutis lis carateristichis de cjar che si vent tes siet becjariis sparniçadis ator pal Friûl. La campagne, publicade sui cuotidians e setemanâi locâi tal unvier passât e à vût interessaments ancje di bande di media nazionâi. La prioritât de aziende e je che di fâ viodi che il prodot al è sigûr e nol ven di arlevaments forescj; di fat, un purcit che al «cognòs» la marilenghe al scuen vignî di chenti. La lenghe in chest e rinfuarce la garanzie di provignince e di control, corint te direzion locâl cuintri de tindince globâl.


c: text/html

text:
Spilimberc al torne a partî cu la sô programazion culturâl di Istât cuntun festival che al cjale bande lis lenghis dal teritori e la lôr contaminazion cu la musiche. Al rive ae tierce edizion “Come l’acqua de’ fiumi”, calendari di events in program dai 18 ai 27 di Jugn, inmaneât dal Istitût Fano cu la colaborazion di Regjon, Comun e Fondazione Friuli.
◆ La schirie dai apontaments e je une vore fisse. Si tache vinars ai 18 al Teatri Miotto cu la esibizion dai Spilimbrass e de Orchestre dal Istitût Fano, pe direzion di Enrico Cossio, che cun Giulia Battistella al è ancje il coordenadôr dal festival. Sabide ai 19 prin apontament aes 9 a buinore cu la “terapie di art” tal Palaç de Loze cun Anna Corsini e Elena Urzi: aes 20.30 di gnûf al Miotto, Piera Giacconi, Aurelia Barna e Chiara Segrado a fevelaran de “Rivoluzion de zentilece”, e di cemût che dâ plui vôs aes feminis al pues educâ a une gnove sensibilitât sociâl, cul intervent musicâl di “Le Pics Ensemble”. Lunis ai 21 aes 20.30 Agnul Floramo e il pianist Ulisse Trabacchin a dialogaran su “Dante e la armonie des sferis dal cîl” a Palaç Tadea.
◆ Ducj chei altris incuintris a laran in sene al Teatri Miotto, tacant simpri aes 20.30. Joibe ai 24 l’incuintri “Friuli: terra di frontiere e intrecci linguistici” al viodarà protagoniscj Stefano Morandini, Alessandro Monsutti, Lara Cernic, Fabrizio Colloredo e Dj Tubet, cu lis musichis dal Grup Fisarmoniciscj di Tarcint e dal cuintet di otons SiBrass di Lubiane. La serade e sarà presentade dal diretôr de “La Patrie dal Friûl” Walter Tomada. Vinars ai 25 al sarà spazi pal biolic e musicist Emiliano Toso e pe sô performance “La danza della vita – Translational Music 432 Hz”. Sabide ai 26 la riflession di Marco Guzzi e Pierluigi Di Piazza e varà dongje la esibizion dal Coro regjonâl dal F-VJ. Domenie ai 27, finâl di gale cu la FVG Orchestra direzude di Andrea Gasperin intun omaç ae vision di Ennio Morricone, mancjât za di un an. ❚
Redazion
Spilimberc crosere di lenghis e di musiche cence timpRedazion
Spilimberc al torne a partî cu la sô programazion culturâl di Istât cuntun festival che al cjale bande lis lenghis dal teritori e la lôr contaminazion cu la musiche. Al rive ae tierce edizion “Come l’acqua de’ fiumi”, calendari di events in program dai 18 ai 27 di Jugn, inmaneât dal Istitût Fano cu la colaborazion di Regjon, Comun e Fondazione Friuli.

robotstxt: allowed

filter: keep


text:
Daûr vie o ripuartìn di plante fûr la boze di risoluzion che un Comitât di ONG, vuidât di Aureli Argemì, al à proponût al Consei pai dirits dal om de Organizazion des Nazions Unidis par che e sedi fate buine dentri dal 2008, an internazionâl des lenghis. Il document al à zaromai vude la adesion di Armenie, Bolivie, Cîl, Lussenburc, Messic, Nigjerie, Slovenie, Sudafriche, Svuizare e Uruguay. Seont Argemì se si rivàs a fâ aprovâ cheste risoluzion “e sarès une rivoluzion te concezion ONU su lis lenghis”.
I rapresentants dal Consei pai dirits dal om de Organizazion des Nazions Unidis. In rispueste ai obietîfs fissâts des Nazions Unidis tal designâ il 2008 tant che An internazionâl des lenghis e di mût di vê risultâts concrets dentri di cheste dade di timp.
In considerazion dal fat che i dirits linguistics a fasin part dai dirits dal om e duncje a jentrin intal ambit di responsabilitât dal Consei pai dirits dal om de Organizazion des Nazions Unidis.
Ricuardant che lis personis a esprimin la lôr identitât in lengaçs diferents e cheste diviersitât linguistiche e je un dai valôrs plui impuartants de umanitât.
Cussients des sfidis che la globalizazion e presente ae diviersitât culturâl e linguistiche. Fasint riferiment aes finalitâts, tiermins e disposizions gjenerâls dal Statût des Nazions Unidis e, in particolâr, ai principis stabilîts de Declarazion universâl dai dirits dal om, soredut l’articul 2, che al dispon che i dirits e lis libertâts di ognidun, cjapâts dentri ancje i dirits linguistics, a sedin esercitâts cence distinzion o discriminazion di cualsisei gjenar, e l’articul 15, che al ricognòs i dirits di ognidun di partecipâ ae vite culturâl de comunitât.
Vuidâts cun di plui dal Pat Internazionâl pai Dirits Economics, Sociâi e Culturâi, soredut l’articul 2, che al stipule che i dirits enunciâts intal Pat a vedin di jessi esercitâts cence distinzion o discriminazion di cualsisei gjenar, e duncje nancje intal cjamp linguistic, e l’articul 15, che al ricognòs il dirit di ognidun a cjapâ part ae vite culturâl.
Memoreant la adozion, cjapade de Assemblee gjenerâl des Nazions Unidis ai 13 di Setembar dal 2007, de Declarazion dai dirits dai popui indigjens, che e ricognòs i dirits di chescj popui di rivitalizâ, doprâ, svilupâ e trasmeti aes gjenerazions a vignî lis lôr lenghis, dirits di podê slargjâ ancje a chês altris comunitâts linguistichis cence ecezion. Tignint cont ancje de Convenzion pe protezion e promozion de diviersitât des espressions culturâls, cjapade sù de Assemblee gjenerâl dal UNESCO a Parîs ai 20 di Otubar dal 2005, che e ricognòs la diviersitât linguistiche tant che component fondamentâl de diviersitât culturâl e e racomande di meti in vore proviodiments pe sô protezion e promozion.
Considerant, tra l’altri, lis diviersis declarazions de Union Europeane e lis declarazions e convenzions dal Consei de Europe, tant che la Convenzion europeane pe protezion dai dirits dal om e des libertâts fondamentâls dal Novembar dal 1950, che e racomande il ricognossiment e il rispiet des lenghis feveladis in ducj i setôrs che a colin sot des sôs responsabilitâts; il Statût de Organizazion pe unitât africane dal Mai dal 1963, che al ricognòs la dibisugne fondamentâl che lis lenghis africanis si svilupin in plene libertât; la Convenzion americane sui dirits umans cjapade sù de Organizazion dai stâts americans intal Novembar dal 1969, la Cjarte arabe dai dirits dal om cjapade sù de Leghe Arabe intal Setembar dal 1994, la Cjarte culturâl iberoamericane cjapade sù de Organizazion dai stâts iberoamericans intal Novembar dal 2006, e il Statût de Associazion des nazions de Asie sudorientâl dal Novembar dal 2007, che al stabilìs la necessitât di rispietâ lis diferencis linguistichis par garantî e rinfuarcî la unitât tra i popui. Tignint presint i Acuardis di Helsinki dal 1973-1975, che si vierzin cu la Declarazion sui principis che a guviernin lis relazions tra i stâts partecipants, dulà che il setim principi si riferìs al impegn cjapât dai stâts firmataris di rispietâ i dirits umans cence discriminazion intal cjamp linguistic o in cualsisei altri cjamp.
Lant daûr de Declarazion e program di azion di Durban, cjapâts sù ai 8 di Setembar dal 2001 di bande de Conference mondiâl cuintri dal razisim, de discriminazion raziâl, de xenofobie e de intolerance, che a condanin la discriminazion linguistiche dongje di altris compuartaments discriminatoris. Sotliniant che, a dispiet des tantis declarazions, convenzions, statûts e tratâts internazionâi che a marchin, ancje in riferiment al principi de discriminazion, la impuartance di rispietâ i dirits linguistics e di conservâ e promovi la diviersitât linguistiche, la Organizazion des Nazions Unidis no à ancjemò publicât nissune declarazion che e definissi in maniere specifiche e positive ce che a son i dirits linguistics e ce dirits a costituissin dirits linguistics,
Notant cun interès i contribûts de societât civîl par il ricognossiment e il disvilup dai dirits linguistics, par esempli la Declarazion universâl dai dirits linguistics, fate buine a Barcelone intal 1996 di legjislatôrs e linguiscj cualificâts di ogni bande dal mont e cjapade sù dai parlaments.
1. A ricognossin che dutis lis lenghis a àn chel stes valôr e àn di sei rispietadis te stesse maniere, stant che ogni lenghe e je espression de identitât di cui che le fevele e de sô comunitât.
2. A disin a clâr che, tant plui che e je rispietade la diviersitât linguistiche, tant plui grande e je la probabilitât che personis diviersis a vivin insieme in armonie, e duncje il rispiet pe diviersitât linguistiche al pues contribuî a une pâs costrutive tra i popui.
3. A invidin i stâts e lis istituzions internazionâls a continuâ a puartâ indevant politichis che a garantissin il rispiet, la promozion e l’ûs di dutis lis lenghis in ducj i cjamps che a tocjin la vite des personis e des comunitâts.
4. Si impegnin a frontâ chestis cuistions, tant che contribût particolâr viers dal Consei pai dirits dal om de Organizazion des Nazions Unidis, di mût di sigurâ il disvilup dai dirits linguistics in dut il mont, in acuardi cui obietîfs za ricuardâts dal An internazionâl des lenghis, tignint cont des considerazions, preocupazions, afermazions, ricercjis e iniziativis nomenadis parsore e di altris di chel gjenar.
5. A domandin che la Organizazion des Nazions Unidis e fasi buine, prime pussibil (e in ogni câs dentri di doi agns), cul aiût e cul supuart dal Consei, une Declarazion universâl dai dirits linguistics, tant che complement necessari de Declarazion universâl dai dirits dal om.
William Cisilino
ATUALITÂT. Propueste par une risoluzion ONU sui dirits linguisticsWilliam Cisilino
Daûr vie o ripuartìn di plante fûr la boze di risoluzion che un Comitât di ONG, vuidât di Aureli Argemì, al à proponût al Consei pai dirits dal om de Organizazion des Nazions Unidis par che e sedi fate buine dentri dal 2008, an internazionâl des lenghis. Il document al à zaromai vude la adesion di Armenie, Bolivie, Cîl, Lussenburc, Messic, Nigjerie, Slovenie, Sudafriche, Svuizare e Uruguay. Seont Argemì se si rivàs a fâ aprovâ cheste risoluzion “e sarès une rivoluzion te concezion ONU su lis lenghis”.


text:
Il marcjadut di Nadâl – par todesc Weihnachtsmarkt, te Gjermanie dal sud e Austrie ancje Christkindlmarkt e Adventmarkt – al è un marcjât di strade associât cu la celebrazion dal Nadâl dilunc lis cuatri setemanis di Avent. Chescj marcjâts a àn une tradizion lungje di secui in Gjermanie, Austrie, Sud Tirôl, e in altris regjons di lenghe todescje in France o Svuizare.
La lôr storie e va indaûr ae tarde Ete di Mieç, te part de Europe dulà che si fevelave la lenghe todescje, vâl a dî soredut sul teritori dal ex Sacri Imperi Roman, che al cjape dentri ancje lis regjons orientâls de France e de Svuizare. Al principi si tratave di un marcjât che al dave ai citadins, sul tacâ de stagjon frede, la pussibilitât di furnîsi di cjar e di chel che al coventave pes esigjencis invernâls. Infin, tal secul XIV, e je nassude la usance di vendi ancje zugatui, dolçuts e regâi pai fruts par Nadâl. In chê volte a àn scomençât ancje a vendi sacuts di coculis e di mandulis: al mancjave però il vin brulè che al è invezit deventât un simbul tai marcjaduts modernis di Nadâl.
***
La storie dal Christkindlmarkt di Viene
Il cjâf lûc austriac nol à dome il plui grant numar di cafetariis, ma al à ancje il marcjadut di Nadâl plui antîc. Za tal 1296, l´arciduche di Austrie Albrecht I ur à dât ai comerciants vienês il privileç di tignî un “marcjât di Dicembar” par garantî il furniment de popolazion vienese. Cheste e je la prime testemoneance direte che nus podarès spiegâ la origjin. Tal secul XVI chest marcjât al devente, sot il non di „Thomasmarkt“, pardabon za simbul de culture natalizie.
Il costum di celebrâ il Nadâl tant che lu cognossin vuê al fo introdusût de aristocrazie vienese tal periodi Biedermeier e al rive de Gjermanie setentrionâl. Di chê volte, ancje i austriacs a tachin a celebrâ cheste fieste, simpri sot l’arbul di Nadâl. Dopo il Congrès di Viene tal 1814, o sintìn ancje de gnove usance cui regâi di Nadâl, che pôc a pôc e à concuistât plui o mancul dut il mont.
Il Christkindlmarkt nol à mai vût un puest fis a Viene e si è mudât di sede plui di dîs voltis: dome tal 1975 a àn sielzût tant che soluzion permanente il sît denant dal Municipi. Tal 1959 a àn fat sù pe prime volte l´arbul di Nadâl che par solit al à cirche 30 metris di altece e che al è a vuê il centri dal marcjadut. L’arbul al ven regalât ogni an di une provincie austriache e za di 25 agns in ca ancje dal Sud Tirôl. Chest an, l’arbul al è un sudtirolês dal comun di Olang/Valdaora.
Tal 1986 il Christkindlmarkt al è stât ampliât e ducj i prodots che no àn nuie a cefâ cul costum di Nadâl a son stât rimovûts. Cun di plui, ancje il parc »Rathauspark« al ven decorât par evocâ plui emozions di Nadâl.
Tal cors dai secui, chi si è svilupât il plui grant marcjadut di Nadâl in Austrie: cirche 145 “Standln” cun plui che trê milions di visitadôrs – e di chei 500 mil turiscj che a rivin di dut il mont – a comprin decorazions di Nadâl, dolçuts e sculturis, e a bevin il »Punsch«, vin brulè o Jagertee.
Il Wiener Christkindlmarkt al à vierzût lis puartis ai 15 Novembar e al sarà viert ducj i dîs des 10 aes 21.30, e di vinars e di sabide fin aes 22.00, fin ai 24 di Dicembar 2014.
***
Marcjadut di Nadâl di Schönbrunn cuntun senari unic
Se cualchidun al cîr alc mancul turisim e un ambient storic e romantic, alore o podìn proponi di visitâ il marcjadut di Schönbrunn. Chi si cjate un senari pardabon unic, denant de atrazion plui visitade di Viene: il cjistiel di Schönbrunn. Tal marcjât – che al à un cirche 80 espositôrs – si davuelç un programe culturâl cun musiche spiritual, gospel e altris côrs. In gracie dal so ambient particolâr, il marcjât al à cjapât il »certificât di ecelence« di bande di Tripadvisor tal 2012. ❚
Janez Erat
AUSTRIE. Marcjaduts di Nadâl. Simbul de culture natalizie tal mont di lenghe todescje............
Il marcjadut di Nadâl – par todesc Weihnachtsmarkt, te Gjermanie dal sud e Austrie ancje Christkindlmarkt e Adventmarkt – al è un marcjât di strade associât cu la celebrazion dal Nadâl dilunc lis cuatri setemanis di Avent. Chescj marcjâts a àn une tradizion lungje di secui in Gjermanie, Austrie, Sud Tirôl, e in altris regjons di lenghe todescje in France o Svuizare.


text:
Archivio 04/2013 – La Patrie dal Friûl
SIUMS DI STORIE – come che e varès podût lâ. La Cavoce di Lutar............
La rubriche storiche e continue ma cuntune variazion: cemût saressie stade la storie dal Friûl se no fos lade come che invezit e je lade te realtât? Noaltris o provìn a rispuindi cussì… *** Cemût che e je lade La tradizion popolâr e vûl che tal 1510 Martin Lutar, tornât di Rome, al passà par […] lei di plui +
LETARIS. Bandieris robadis: l’an prime a Manià (Pordenon), po a Sant Zorç di Noiâr (Udin) e chest an a dolegne dal Cuei (Gurize)............
Tal an 2012, vâl a dî l’an passât, i incuintris tra Assessôrs, Sindics e responsabili dai trê comuns de Basse furlane, Sant Zorç, Cjarlins e Muçane, a son lâts indevant cun vigôr e tante passion a inmaneâ la fieste dal Friûl, ogni un tal propi paîs, ma insiemit. Tal 2012 i tocjave a Sant Zorç […] lei di plui +
SCLESIS-NEWS PAR CAPÎ CE CHE AL SUCÊT TRA I POPUI MINORIZÂTS ATOR PE EUROPE. Istruzion e lenghe tal Paîs Basc............
Cuasi il 78% dai arlêfs futûrs dal Paîs Basc a varan l’Euskara tant che lenghe uniche di insegnament I dâts preliminârs pandûts dal Ministeri de Istruzion Publiche basc a confermin che il 77,7% dai fruts che vuê a àn 2 agns a jentraran tal mont scolastic il prossim an daûr dal model D, che al […] lei di plui +
FRIÛL EUROPE. Cooperazion teritoriâl, un avignî di fâ sù e une storie di no tradî............
Guvier dal teritori, disvilup economic, coesion sociâl, sostignibilitât, partecipazion democratiche, atenzion pal ambient e pe economie locâl, cooperazion teritoriâl. A son i argoments e i indreçaments operatîfs che si cjatin te Agjende teritoriâl europeane 2020 (AT 2020), definide ancjemò ai 19 di Mai dal 2011 a Gödöllő in Ongjarie. A pensâi parsore al è propit […] lei di plui +
AUSTRIE. Elezions che a àn butât jù il sisteme Haider la minorance slovene une vore contente dal risultât............
Ancje i sostignidôrs plui infogâts di un cambi politic in Carinzie no si spietavin che i eletôrs carinzians si esprimessin cussì clarementri cuintri il partît FPK cul governadôr Dörfler a cjâf. La ondade di scandui di coruzion politiche dulà che a son coinvolzûts diviers sucessôrs di Haider, ancje se un grum dai fats no saran […] lei di plui +
SLOVENIE. Cemût mai ancje la Slovenie?............
E va indevant la rubriche di Franco Juri, screade sul numar di Març dal nestri gjornâl. Il nestri gnûf colaboradôr al è nassût a Cjaudistrie (Koper) in Slovenie/Jugoslavie intal 1956 di pari furlan e mari cravuate. Gjornalist e vignetist satiric, diplomatic, ex parlamentâr sloven, al colabore cun testadis slovenis e talianis. Intai Agns ’80 e ’90 […] lei di plui +
IL FERÂL. 3 di Avrîl dal 1077 …il stat nazionâl furlan, cu lis sôs istituzions e cu la sô muse, al nas e al jentre te storie............
Al è il prin articul che pre Antoni al fâs in ocasion de prime fieste de patrie,a 900 agns dal Ducât dal Friûl. Nissun veve mai pensât di ricuardâ une fieste cussì significative te storie dal popul furlan. Cumò la fieste e je jentrade in forme uficiâl ancje tes istituzions, ma fin al 1977 nissun […] lei di plui +
MUSICHE. I Carnicats a rispuindin a Lino Straulino su la musiche furlane............
Il mês passât la Patrie e a fevelât cul cjantautôr Lino Straulino, che nus à contât dai siei studis fint ae origjn de musiche furlane, disintnus come che, secont lui, in dî di vuê al è plui rivoluzionari cjantâ vilotis che fâ rock ‘n roll. Une biele sfide che o vin zirât al zovin trio […] lei di plui +
SIMPRI BOGNS. Alberto Luchini, Uchì, Udin, 2002............
“Un, doi, trê, cuatri, sinc. Massa adora. A erin dome li sinc. Fôr al fadeva di sigûr ençamo scûr. Massima cu l’ora legâl. Bepo al si era zirât tal jet da la banda da la femina e al era restât a smiçâ il grum neri di jê, fata su tal sio durmî. Una volta, pena […] lei di plui +
E DUCJ A VIVERIN… FURLANS E CONTENTS. La biele indurmidide............
A jerin une volte, a Udin, un re e une regjine, cuntune frutute bielissime a pene nassude. Par fâi fieste, a clamin tal cjistiel dutis lis fadis dal Friûl, e ognidune e puarte un regâl pe frute: la fade de Basse e puarte la bielece dal mâr, la fade dal Tiliment e puarte la fuarce […] lei di plui +
Nascimbeni al vinç il premi “Zâl par furlan............
Il scritôr e poete udinês Adriano Nascimbeni cu la conte “Muart in lagune “al à vinçût la cuarte edizion dal premi leterari “Zâl par furlan” inmaneât dal Comun di Spilimberc dutun cuntun trop di manifestazions nomenât “Voe di identitât” e metût su in ocasion de fieste de Patrie dal Friûl. La jurie (President Piero Villotta […] lei di plui +


text:
Une lavine di Sorestants e Sotans
Simpri plui extracomunitaris a emigrin in Friûl. La regjon si lamente: «No vin avonde disocupazion par ducj».
Ufiertis dai Emirâts Araps. Totò Di Natale nol à mai vint il Pallone d’Oro, cumò al zuiarà cui balons fats di aur.
Cun ducj i bêçs che i talians a puartin in Austrie tra termis e bordei, la destre austriache e vierzarà un gnûf confin cun l'Italie.
Vonde caritât in centri storic a Udin. Propit cumò che e scomençave a lâ di mode ancje tra i furlans.
Vuere dai vitalizis. Ex conseîrs a domandin ai conseîrs in cjarie di ridusi lis lôr indenitâts. Un conseîr: “E cemût fasio a cjoli il regâl di Pasche ai miei fîs?”
Rizzetto al mole Grillo, il M5S al declare: “Vendût”. Ma su Ebay il vendidôr al à pocje percentuâl di afidabilitât.
Kennedy, l’imigrât in regule, al è stât lassât al Gervasutta par plui di tre agns. Se si spietin altris doi agns, almancul al devente dotôr.
O confuartin la int dal Pd, nol è sucedût nuie che no si comededi contun pinel e une pulitrice. La Tav no passe mai parsore des sedis dai partîts.
Falît il prin divorzi lampo, par colpe de corint i doi coniugi a son restâts tacâts.
L’austronaute Cristoforetti si coleghe cul Bearzi e e dîs: “Vi verrò a trovare in Friuli”. Un furlan: ”Pussibil che cualchidun al rive a colegâsi cul spazi e jo no rivi ancjemò a cjapâ il segnâl Rai?
Paritât tra Udinês e Juventus. Pozzo al è restât fin cuatri di matine tai magazins a fâ l'inventari, nol è pussibil che i juventins a sedin lâts vie cence robâ nuie.
La regjon e volarès unî i comuns in 17 ambits. Cumò la int no larà plui a butâ lis scovacis tal paîs dongje crodint di paiâ mancul tassis.
Mancul abitants a Udin e a aumentin i puars. Par une volte chej c'a muerin a son ducj siôrs.
Il guviern al limite i lavors di masse fadie pe popolazion furlan dopo che si è constatat che il sudor evaporat al provoche plois alcolichis.
In centri a Udin i politics a àn molzût la vacje. A son cussì brâfs a molzi che in miez'ore a àn suiât la bestie lassant dome piel e vues.
Fidenato al sfide il Stât e al semenarà ogm intun puest cussì segret che se lu becaran al podarà simpri dî che al butave semence par tornâ e cjatâ la strade di cjase.
Il Napoli al bat l'Udinês. Vitorie scontade, si sa che a sud e je plui int che e partecipe al televoto.
Sfide di caritât tra i zovins furlans. Nô si sin za fats netâ la cjase tre voltis.


text:
Lis cjartis a son za prontis sul taulin. Anzit: sui taulins, par vie che a àn chê di fâ une briscule a sîs e a àn metûts dongje doi taulins. Pino, Jacum e Anzul di une bande, Romeo, il lunc e Pieri di chê altre. Plui une schirie di altris che a son li a viodi, cjalâ, dî alc, cussì po!
Ma la partide no scomence. Si à inviade une discussion di chês penzis. Parcè mai che chei dal Comun a àn clamade la strade basse, via Venezia.
– Via Venezia? Parcè?
– Si larà a Vignesie di chê bande li!
Ah, ben, se al è par chel, sigûr che si va a Vignesie. La strade basse no finìs, e va di lunc inte stradele di cjamp, fin che e rive su chê strade blancje daûr Chiasiellis. Di li a Mortean, facil. E po Napoleoniche, Codroip, po jù a Latisane, autostrade e veh che tu rivis a Vignesie.
Ah, ben, se al è par chel e chel altri, si podares rivâ a Vignesie ancje di chê altre bande, chê cumò le àn clamade vie Triest, che ti puarte fûr dret su la provinciâl, che e à non vie Gurize, e di li tu stâs pôc a rivâ a Mortean. E po Napoleoniche, Codroip e jù a Latisane e…
– Misteris!
– A capissin dome lôr.
La partide no va indevant, no scomence nancje.
– Dâi non Vignesie a la vie basse!
– Salacôr par vie de aghe… che e va intal bas…
– E Vignesie e je inte aghe…
– Iiiih! E alore la strade alte a varessin di clamâle Lussari!
– Ce maniis di meti nons fûr di troi!
– No son trois a Vignesie!
– Trois di aghe.
– A son fûr cu la cite!
– Ma ce ti interessie a ti?
– Zuìn, dai.
– Buine sere.
Al è jentrât un, un gnûf, al è jentrât il curt. Pino che al à lis cjartis in man, par messedâlis, al reste fer, come inseminît, culis cjartis par aiar, a cjalâ chel gnûf rivât. E, dut intun colp, al tache a ridi. A ridi di mat.
– Ma ce ti saltie sù?
– Ti daie di volte il zurviel?
Il curt al à tirade dongje une cjadree, al domande cui che al vinç e i sberle a Dario, il paron dal locâl, di puartâ un butilion di neri.
– Ma si puedie savê ce ti à cjapât? – ducj a domandâi a Pino, che al va di lunc a ridi e nol messede lis cjartis.
Finalmentri al rive adore a bonâsi, al fâs un moto a ducj di stâ a sintî e al si zire bande dal curt:
– Dulà sêstu a stâ, tu, curt?
Il curt al è ancjemò daûr a sistemâsi su la cjadree e a cjalâsi ator par decidi cuale che e je la miôr postazion par viodi ben la partide. Al reste scaturît.
– Ce? Ce robe?
– Dulà che tu sês a stâ.
– Ce maniere dulà soio a stâ? No tu sâs? Se tu sês vignût ancje setemane stade li di me?
– Sì, ma dîmi…dulà stâstu?
– Inte strade basse, veh!
– Sì, ma ce aie non cumò? – al insist Pino.
Il curt al è simpri plui scaturît. Al cjale chei altris che a son sentâts, che cualchidun al tache za a riduçâ. Cualchidun che al scomence a capî e cuachidun altri par no fâsi viodi che nol capìs.
– Ce non i ano metût, chei dal Comun?
– Via Venezia.
– Eco. E tu, ce âstu non? Il to non vêr…
– Mah…
– E dai! Ce âstu non?
– Lido.
Vie Viegnesie
Lis cjartis a son za prontis sul taulin. Anzit: sui taulins, par vie che a àn chê di fâ une briscule a sîs e a àn metûts dongje doi taulins. Pino, Jacum e Anzul di une bande, Romeo, il lunc e Pieri di chê altre. Plui une schirie di altris che a son li a viodi, cjalâ, dî alc, cussì po!


text:
Rest:: naturo, int e usanços de mê cjêro / Novella Del Fabbro. - Udin : Societât Filologjiche Furlane, 2022. - 316 p. : ill. ; 17 cm. - (Agâr ; 35)
Golaine:Agâr
An edizion:2022
ISBN:978-88-7636-380-1
Presit:€ 20,00
Presit Socis SFF:€ 14,00
Contignût:Contis e ricuarts su la vite in Cjargne cjapâts sù di Novella Del Fabbro, dividûts in: Maraveos de naturo, Liendos e strieçs e Usanços di jêr e di vuìo.
Condividi
-30% pai socis
de Societât Filologjiche Furlane
Spedizion
Lis spesis di spedizion (traspuart, imbalaç e bol) a son a caric dal compradôr. La marcjanzie e viaze a risi dal compradôr.


text:
Costituizion de Republiche Taliane
ARTICUL 2
La republiche e ricognòs e e garantìs i dirits inviolabii dal om, sei tant che singul sei intes formazions sociâls dulà che si davuelç la sô personalitât, e e pretint l’adempiment dai dovês inderogabii di solidarietât politiche, economiche e sociâl.
ARTICUL 3
Ducj i citadins a àn dignitât sociâl compagne e a son compagns denant de leç, cence distinzion di ses, di raze, di lenghe, di religjon, di opinions politichis, di cundizions personâls e sociâls. Al è compit de Republiche eliminâ i ostacui di caratar economic e sociâl che, par vie che a limitin di fat la libertât e la avualance dai citadins, a impedissin il svilup plen de persone umane e la partecipazion efetive di ducj i lavoradôrs ae organizazion politiche, economiche e sociâl dal Paîs.
ARTICUL 6
La Republiche e tutele cun normis di pueste lis minorancis linguistichis.


text:
Contataitnus
- Game Masters: Par problemis leâts al zûc ( baus, denunciâ la violazion de regulis), nol inclût i forum, CHPP o problemis cun lis lenghis. I Game Masters no rispuindin aes domandis su cemût zuiâ, par plasê lei il manuâl e i forum par chestis cuestions.
Par plasê controle Informazions di sisteme prime di segnalâ un probleme.
- Staff de buteghe di Hattrick: Chest al è par cuant che tu âs domandis a rivuart de buteghe di Hattrick.
O rivìn a capî chestis lenghis:
- Inglês
- Todesc
- Francês
- Spagnûl
- Olandês
- Svedês
O leiarìn lis e-mail in chestis lenghis, e o cirarìn di rispuindi ancje inte tô lenghe. Però al pues sucedi che o rispuindedin in Inglês.
- LA - Language Administrators: par problemis leâts a lis lenghis usadis in dut il mont di Hattrick
- CHPP: Chi tu âs di mandâ messaç se tu âs di domandâ alc pe aplicazions CHPP. Par plasè se tu âs domandis specifichis par programs CHPP za aprovâts e disponibii e tu vuelis savê cemût che funzionin, al è miôr se tu lu domandis diretementri tal forum CHPP relatîf (par sempli CHPP - Foxtrick) pluitost che al staff CHPP.
par plasê dopre l'Inglês par comunicâ cun CHPP.
- Contats Business: Chi tu âs di mandâ dutis lis domandis e propostis di caratar economic esternis a Hattrick.
par plasê dopre l'Inglês par comunicâ cun Contats Business.
- Aministrazion de Nazionâl: Prevalentementri usade dai alenadôrs di Nazionâls e U21, cheste sezion e pues sedi usade par contatâ i Aministradôrs des Nazionâls pal sbloc di specifics zuiadôrs. Problemis cun lis elezions che no puedin sedi risolts in tai forum e àn di sedi segnalâts a chi.
par plasê dopre l'Inglês par comunicâ cun Aministrazion de Nazionâl.
- Moderatôrs dai Forum: Se tu âs domandis o problemis sul sisteme di forum di Hattrick, tu âs di contatâ i uficiâi sielzint cheste opzion.
- GM Anzians - Se tu crodis di sedi stât tratât in mût scoret da un GM tu puedis apelâti a un GM anzian. L'apel al scugne sedi in inglês e tu âs di presentâ argoments costrutîfs e convincents.
par plasê dopre l'Inglês par comunicâ cun GM Anzians.
Staff par GDPR & Privacy: Par cualsisedi domande su la politiche de privacy e sul tratament dai tiei dâts personai.
par plasê dopre l'Inglês par comunicâ cun GDPR & personâl pe Privacy.
- Moderatôrs Anzians - Se tu crodis di sedi stât tratât in mût scoret di un uficiâl di HT tu puedis apelâti a un moderatôr anzian. L'apel al scugne sedi in Inglês e tu âs di presentâ argoments costrutîfs e convincents.
par plasê dopre l'Inglês par comunicâ cun Moderatôrs anzians.
- Global Editors: Se tu âs domandis a rivuart di Hattrick Press, tu âs di sielzi cheste opzion.
par plasê dopre l'Inglês par comunicâ cun Editôrs globâi.
- Jutori par Hattrick United: Dopre chest destinatari se tu âs problemis cun Hattrick United o cun Hattrick Widgets.
par plasê dopre l'Inglês par comunicâ cun Jutori par Hattrick United.


text:
Sì ae cjarte bilengâl, no ae competence linguistiche pal acès al implei public. I intindiments dal assessôr regjonâl cu la deleghe aes minorancis linguistichis Pierpaolo Roberti
Pierpaolo Roberti, un dai “fedêi” di Massimo Fedriga, al è il gnûf assessôr aes Autonomiis locâls, sigurece e politichis comunitariis. Al à ancje la deleghe aes minorancis linguistichis, che Fedriga al veve ipotizât che e podès restâ in cjapitul ae Presidence, ma che duncje e je lade al assessôr aes Autonomiis locâls. 38 agns, nassût a Triest, impleât contabil, di agns al è impegnât cu la Lega Nord, che al è ancje segretari provinciâl. A Triest, par mês al è stât il candidât sindic uficiâl pal Carroccio e, dopo l’acuardi cun Dipiazza, al è deventât vicesindic une volte vinçudis lis elezions. Dopo, la candidature aes Regjonâls.
Tant sensibil sul teme sigurece, di vicesindic doi agns indaûr al à butât l’ingai dai «Volontaris pe sigurece di Triest». Dentri de Lega nol à ciert il rûl dal moderât: al è autôr di ordenancis e declarazions che a fevelin a chê che si dîs “la panze” dai eletôrs.
O vin decidût di sintîlu par savê la sô vision su lis minorancis in regjon e in cont di politiche linguistiche, cun tante curiositât pes sôs rispuestis. Il President Fedriga, di fat, al jere stât l’unic dai candidâts ae Presidence de regjon a no vê rispuindût a une serie di domandis fatis dal Comitât 482 su temis specifics in cont dal furlan.
Il gnûf assessôr nol contradîs la innomine di om cence pêi su la lenghe, e nus da rispuestis diretis e secjis. Cundut che al vedi assumût di pôc la incarghe, e duncje par cumò si fevele di intindiments di verificâ cui fats, l’orientament al pâr volê promovi ancje l’ûs concret des lenghis minorizadis de regjon, ma cualchi «no» iniment lu à za, in plui di une opinion avonde sbaliade sui cartei bilengâi.
__
Roberti, sul sît de Regjon la definizion dal sô rûl, “assessôr aes Autonomiis locâls, sigurece e politichis comunitariis”, no cjape dentri ancje la definizion “minorancis linguistichis”. Ise la definizion corete e definitive?
«La definizion ripuartade sul sît e intal at formâl di assegnazion des deleghis no jentre intal specific, ma e agreghe variis funzions lant daûr dal organigram de struture regjonâl. Tant par citâi cualchi esempli, mi ocupi ancje di imigrazion e di volontariât, in plui che di lenghis minoritariis».
__
Ce cjaparaie dentri intal specific la deleghe aes minorancis linguistichis?
Ce azions intindial davuelzi?
«A esistin leçs nazionâls e regjonâls a tutele des lenghis minoritariis che a van fatis rispietâ, ma il gno mandât nol podarà ciert limitâsi ae lôr aplicazion frede. O calcoli di fat che lis lenghis feveladis sul nestri teritori a cjapin dentri in se la bielece di une tiere là che int e culturis diferentis no dome a convivin in pâs, ma si nudrissin in maniere mutuâl, adusint un contribût impuartant ae ricjece dal Friûl-Vignesie Julie. Il gno impegn, duncje, al sarà indreçât no dome al miôr ûs dai fonts statâi e regjonâi, ma ancje a intiessi un rapuart plui strent cu lis associazions, cu la Agjenzie Regjonâl pe Lenghe Furlane, cul teritori, cul ufici scolastic regjonâl e cu lis emitentis televisivis locâls».
__
Ce pensial dal “bum” di zuraments ancje intes lenghis minorizadis che al è stât al insediament dal Consei regjonâl? Ce segnâl isal?
«O pues dome che ricjapâ la rispueste dade prime: lis diviersis culturis inlidrisadis in sens storic in Friûl-Vignesie Julie a son un valôr zontât pe nestre tiere, e il fat che chestis specificitâts a cjatin grande rapresentance in Consei, in maniere simboliche ancje cui tancj zuraments par sloven, furlan e todesc, mi à fat plasê».
__
Intal curriculum che al à presentât pe Zonte dal Comun di Triest, al è scrit che la sô capacitât linguistiche e je “inglês suficient”. Leint cheste curiositât, mi è vignût daurman iniment di fâi la domande se par lui si à di studiâ prime l’inglês dal furlan, come che si sint a dî cualchi volte…
«La lenghe inglese e covente par comunicâ cul mont; il sloven, il furlan, il todesc – intes lôr areis rispetivis di influence – a son lidrîs di sborfâ par mantignîlis ben saldis aes nestris origjins».
__
Secont cualchidun la specialitât si base prin di dut su lis particolaritâts che nus son ricognossudis a nivel costituzionâl in relazion ae presince di ben trê lenghis minoritariis. La Regjon no à mai pontât a fuart su chest aspiet cuntune politiche decise bande l’ûs dal furlan. Contribûts sì, ma nuie che al puedi puartâ a une inversion di tindince a pet dal câl dai locutôrs, cuasi a volê acompagnâ la lenghe bande une “muart cuiete”. Podaraie jessi une svolte e, intal câs, puedial fâ cualchi esempli?
«O soi triestin, inamorât dal gno dialet; un dialet che, dal sigûr, ancjemò di plui des lenghis tuteladis de leç, al sta a planc sparint. O capìs duncje dal dut il probleme. Agjî par invertî cheste tindince al è sigûr e al va fat propit sui canâi che chê “muart cuiete” a son daûr a procurâle – televisions, gjornâi e ducj i mieçs di comunicazion – e che, vint caratar nazionâl, a standardizin par fuarce di robis la comunicazion».
__
Dât l’asset de Zonte, la azion su lis politichis pes lenghis minoritariis e podarès jessi dividude in trê, cun interessadis ancje la assessore ae Culture Tiziana Gibelli e chê ae Istruzion Alessia Rosolen. Cemût agjirêso? Podaressino jessi metûts in vore imprescj di coordenament?
«Cheste e je une scuadre che e à dimostrât, fin dai prins pas, di savê lavorâ insiemi instreçant, cence problemis di sorte, lis deleghis par fâ buinis lis smiris di guvier che o vin».
__
Dai trê assessôrs parsore, une e je di origjin furlane, ma e je nassude e e à davuelte dute la sô ativitât politiche in Lombardie e doi – che mi passi la definizion – a son “triestins fûr par fûr”. Al è un pôc di pinsîr intai ambients furlaniscj par chest: nus puedial confuartâ?
«O soi triestin, cemût che o disevi; in maniere braurose triestin. No fâs nissune fature, duncje, a capî lis domandis di tutele de bande des specifichis identitâts. E su chest front o sarai il triestin plui furlan che o vedis mai cognossût».
__
Di une investigazion fate intal ambit de resinte conference regjonâl sul stât dal furlan promovude de ARLeF, sui sîts publics regjonâls lis lenghis minoritariis in pratiche no son. Si puedial pensâ a une azion su chestis vetrinis impuartantis bande l’esterni?
«In chescj prins dîs di mandât o ai scugnût dedicâmi dal dut a urgjencis improrogabilis che a rivuardin lis autonomiis locâls e a cognossi i uficis, ma in curt o cjatarai i rapresentants de ARLeF e cun lôr o discutarai ancje di cheste tematiche».
__
Ce pensial de propueste di vê la competence linguistiche par furlan, sloven e todesc almancul tant che carateristiche acessorie pal acès al implei public?
«O soi contrari. Cheste e je une misure che e podarès jessi calcolade discriminatorie viers di cui che nol fevele il furlan. L’obietîf nol pues jessi chel di creâ risiervis, ma di fâ in mût che chê lenghe e sedi fevelade di une maiorance».
Une riforme a “cost zero” e podarès disponi de cjarte di identitât bilengâl talian/furlan…
«Al sucêt za pal sloven. Si pues fâ».
__
Si fevele di agns de dibisugne di une struture di programazion Rai autonome pal furlan. Saraie pussibile?
«Cumò che biadelore o vin un Guvier, ancje se di pôc timp, si partirà cuntun confront su chest teme, come su tancj altris».
__
I cartei stradâi bilengâi a son previodûts de leç 482, ma intai ultins timps si son regjistradis tantis violazions su la cuistion. E je stade une polemiche cualchi mês indaûr parcè che inte convenzion cun Friuli Venezia Giulia Strade nol è stât metût dentri a clâr chest oblic. Cemût pensial di vuardiâ la atuazion?
«La leç e à di jessi rispietade, simpri. Se no plâs, o si stime che la misure e sedi masse dispendiose in rapuart al risultât rivât, si cambie».
__
O vin fevelât soredut di furlan. Puedial dî la sô vision a pet di chês altris lenghis de regjon, lant dal sloven plui tutelât al todesc, che su chel fin cumò no si à lavorât tant?
«Dal sloven o ai fevelât za.
Par ce che al tocje il todesc, o soi convinçût che cul passaç di Sapade dal Venit al Friûl-Vignesie Julie ancje la “fuarce” dal todesc cence fal e cressarà».
__
Par sierâ… Cuale ise la competence in “marilenghe” dal assessôr cu la deleghe aes lenghis minoritariis?
Nus saludial par furlan?
«Mandi!». ❚
Dree Venier
Roberti: «O sarai il triestin plui furlan che o vedis mai cognossût»............
Sì ae cjarte bilengâl, no ae competence linguistiche pal acès al implei public. I intindiments dal assessôr regjonâl cu la deleghe aes minorancis linguistichis Pierpaolo Roberti


text: Compagnade dal prof. Andrea Tilatti, Delegât su lis Bibliotechis de Universitât dai Studis di Udin, une rapresentance dal Moviment Civic Culturâl Alpin-Adriatic dal Fogolâr Civic e dal Circul Universitari Furlan de Academie dal Friûl, guidade dal dean des dôs fradaiis prof. Alberto Travain, e je lade in visite, te capitâl furlane, li de storiche biblioteche nobiliâr di Palaç Flori, là che al è il Retorât dal Studi locâl, chê che e à viodût burascjôs preliminârs di chel Tratât di Cjampfuarmit che ai 17 di Otubar 1797 al veve assegnât un bon toc di Friûl, Venit, Istrie e Dalmazie al Imperi asburgjic, tornant a dâ dongje teritoris separâts par vie politiche di passe mil agns vâl a dî dai timps des invasions barbarichis. In chê biblioteche alì a contin che il zovin gjenerâl francês Napoleon Bonaparte, sustât pai piatoleçs dal plenipotenziari austriac, cont Filip di Cobenzl, i varès fracassade une porcelane di grant presi, regâl de zarine Catarine II, menaçant di fâ compagn cu la monarchie asburgjiche se no ves acetadis lis sôs condizions! Chê visite alì di Fogolâr Civic e Academie dal Friûl e je stade, duncje, te suaze des celebrazions che lis fasin ogni an chês fradaiis alì par chê che si disii “Zornade de Euroregjon”, ai 17 di Otubar, combinazion par câs dai inovâi dal Tratât di Cjampfuarmit (17 di Otubar 1797), che al veve dât dongje sot di une bandiere lis popolazions jenfri Alps e Adriatic, e de Declarazion di Vile Manin (17 di Otubar 2005), che e à screât la trafile de gnove pastanadure “euroregjonâl”. “Par cui che al sumiave alc di plui di un dai solits ents cu la buine intenzion di svicinâ Carintie, Friûl Vignesie Julie, Venit e tieris dongje, il Grup European di Cooperazion Teritoriâl (GECT) ‘Euregio senza Confini r.l. – Euregio Ohne Grenzen mbH’ cussì clamât nol somee vuê ancjemò in stât di concretâ cierts siums. Sigûr che a son stâts za acuardis in argoment di protezion civîl e di sanitât cundut che ancje programs pôc o trop fumôs sul front dal turist, dai traspuarts, de culture a pararessin pursì instradâts, ma nol è par nuie ancjemò masse adore salacor domandâsi trop che pardabon la vore di cheste organizazion internazionâl e incidi o e trati di rivâ a fâ un tant ben e no mâl sul spirt de int dai teritoris che a son dentri: trop si proponisi cun di fat che cheste ‘Euroregjon’ e deventi – o e torni, pensant a cierts tradizions storichis – une identitât, un partignî parsore dai confins juste ben sintût?”. Ve ca i dubis pandûts ai confradis dal dean prof. Travain sul moment di chês celebrazions. “Dal sigûr che chê Euroregjon che noaltris dal Fogolâr Civic le clucìn in pont di culture e tache tant pôc o par nuie cun cierts progjets menaçôs di macroregjon trivenite e cun ciertis riformis de Costituzion taliane parsore dal cjâf che a tirin a riclamâ la supremazie dal Stât tai rapuarts internazionâi. Memoreant chel Tratât di Cjampfuarmit no sin mighe no a celebrâ une Storie decidude di altris su la nestre piel e nancje i continuâts incrôs e slambraments dai nestris teritoris par interès di vie: o sin ca a bati il claut pluitost su la idee che la nestre Storie – e la nestre glorie, se o pensìn a Aquilee dai timps e a ce che ancjemò e pues significâ – no pues sei ridote dentri di un confin nazionâl precîs. Ve che alore il ben dal Friûl Vignesie Julie e des sôs componentis storichis al sta dentri di in un avignî li che chês realtâts a puedin compartî cun chês vicinantis prin di dut il sens di vê une vicende e une tradizion in comugnâl che a van indaûr juste almancul ae liende aquileiese de origjin; biele sperance e sarès po chê che chês stessis realtâts vuê o doman a podessin cjatâsi tant che part ative di une sorte di confederazion interregjonâl transconfinarie dentri de Union Europeane in stât di fâ sintî in Europe e dai guviers ‘nazionâi’ dai siei singui components in cont de pupilance dai interès particolârs des comunitâts jenfri Alps e Adriatic. ‘Getrennt marschieren, vereint schlagen!’ vâl a dî ‘Marcjâ sparniçâts e combati unîts!’ al jere il sproc di Moltke, gjenerâl prussian: un sproc che al pues ben valê ancje par plui validis futuris impostazions in argoment di plan di agregazion e ricomposizion teritoriâl di diferent stamp, un tant in Italie e ancje a cavalot dai confins dal Stivâl. Lis regjons a puedin colaborâ, ‘confederâsi’, no fondisi, no colâ dentri di realtâts plui grandis – ‘macroregjons’ o ‘euroregjons’ che a sedin – juste par sparî! Chel al sedi ben clâr: a son di mieç il rispiet e il condurâ stes des comunitâts!”.


text:
Burgenland
Il Burgenland (leteralmentri tiere dai cjiscjei - ongjarês Várvidék, Felsőőrvidék, Őrvidék o Lajtabánság, cravuat dal Burgenland Gradišće) al è il plui orientâl dai stâts federâts (tod. Bundesländer) austriacs. La capitâl (tod. Landeshauptstadt) e je Eisenstadt (12.000 ab. ce.). Al confine a setentrion cun le Slovachie, a Jevât cun le Ongjarie, a sud cun le Slovenie e a Bonât cui stâts federai di Stirie e Basse Austrie.
Gjeografie[cambie | modifiche il codiç]
La part setentrionâl dal pais al rientre tal bassopian panonic e achì a si cjate il lâc di Neusiedl. La plui grande mont dal Burgenland e je la Geschriebenstein (884 m).
Storie[cambie | modifiche il codiç]
- Tal Imperi roman il so teritori al è part dale provincie dale Pannonia.
- 955 – Daspò dale bataie di Augsburg popolazions di lenghe gjermaniche a tachin a insediâsi sul teritori.
- 1043 – Tratât di pâs tra il re Aba Sámuel di Ongjarie e l'imperadôr Indrì III: il cjermin orientâl dal ream di Ongjarie al devente il flum Leitha (e cussì chel che in di di vuê al è il Burgenland al devente il confin orientâl de Ongjarie par plui secui).
- XVI-XVII secul – Protestants todescs a rivin culì par salvâsi dalis vueris di religjon.
- XVII-XVIII secul – Fameis catolichis (come, par esempli, le Esterhazy) al an un grum di podê sul teritori.
- 28 di Avost 1921 – Daspò i tratâts di pâs di Saint German e di Trianon, in cheste date le regjon al varès di jessi anetude ae Austrie, ma formis di resistence, cun il jutori de Ongjarie, a fermin l'insediament dai gnûfs governadôrs.
- Atom 1921 – La Ongjarie e disarme i tiradôrs in gambi di un referendum sule unificazion di alcuns teritoris. Chescj teritoris (8 comunitâts e le citât che e veve di jessi le capitâl dal Burgenland) a finisin cul restâ cun la Ongjarie.
- 1922 – Primis elezions pal parlament de regjon.
- 1925 – Eisenstadt e devente capitâl.
- Periodi nazist – Il Burgenland al ven anetût a altris distrets (Niederdonau, Stirie) e i Ebreus e lis minorancis lenghistichis a vengnin perseguitâts.
- 1 di Otubar 1945 – Il Burgenland al ven tornât a meti in vore e assegnât alis fuarcis sovietichis: chest periodi al è segnât da maltrataments dale popolazion locâl e al termine dome cun le firme dal Tratât di indipendence dale Austrie.
- 1956 – Daspò la sconfite Rivoluzion ongjarês, une vore di sfolâts a rivin de Ongjarie.
- 1957-1989 – La cortine di fier e isole il Burgenland dai paîs sovietics.
Minorancis[cambie | modifiche il codiç]
Tal Burgenland a son prudeladis plui minorancis. Consistentis a son chê di lenghe cravuate dal Burgenland (varietât avonde difarente de lenghe cravuate e scognossude come standard in chest stât federât - 29.000 personis seont il guvier, 45.000 seont i cravuats dal Burgenland) e chê ongjarese (5.000 seont il guvier, 15.000 seont i ongjarês dal Burgenland). Mancul a varessin di jessi chês di marilenghe rom (122 abitants a si son declarâts di marilenghe rom, ma il lor numar al è sicuramentri plui alt) e sinti.
Ducj chescj grops lenghistics a son scognossûts come autoctons; a puedin doprâ lis lor lenghis in situazions publichis e a son protezûts. Chest al vûl par esempli dî che in chês localitâts cuntune presince avonde consistente di une dalis minorancis a son instalâts cartei bilengai. Cheste situazion e ven viodude in Burgeland come une conseguence naturâl dal passât multietnic dal stât federât e nole ven sintude come controverse, a difarence di ce ch'al suced in Carintie.
Economie[cambie | modifiche il codiç]
Important pal stât al è le produzion vinicole. Par chest al si pues dividilu in cuatri regjons produtivis: Neusiedlersee, Neusiedlersee-Hügelland , Mittelburgenland e Südburgenland.
Organizazion aministrative[cambie | modifiche il codiç]
Il Burgenland al è dividût in 2 citâts statutariis (tod. Statutarstädte) e 7 distrets (tod. Bezirke):
Situazion politiche[cambie | modifiche il codiç]
Dal 2019 il governadôr (tod. Landeshauptmann) dal Burgenland al è Hans Peter Doskozil, dal SPÖ (tod. Sozialdemokratische Partei Österreichs, voltât: "Partît sociâldemocratic dale Austrie").


text:
Cetancj Comuns a an aderît a la clape. Prossime iniziative lis cjartis di identitât bilengâls talian-furlan
La La cjarte di identitât bilengâl (talian – furlan) e je la prossime iniziative de ACLiF, la Assemblee de Comunitât Linguistiche furlane, che in te Sierade che e ven e organizarà une cunvigne dulà che a vignaran clamâts a intervignî, a rivuart de lôr esperience, aministradôrs e operadôrs culturâi des zonis dal Stât talian dulà che e vivin altris minorancis linguistichis. Une altre tessare par la costruzion e la trasmission de identitât dal popul furlan, come che dal rest e previôt la leç taliane 482 dal 1999.
La iniziative e ven proponude in ta l’an che la ACLiF e à vût une sdrume di adesions cun 7 Comuns che a son jentrâts a fâ part de Assemblee tacant di zenâr. Risultât de riforme de leç sui ents locâi che e à sblocât tecnichementri lis adesions ae Assemblee, ma ancje des iniziativis inmaneadis dal president Markus Maurmair, sostignût dal Consei diretîf de ACLiF.
La riforme dai ents locâi volude di bande da l’assessôr regjonâl Roberti e à di fat dislaçât la ACLiF da lis UTi e permetût ancje ai Comuns che a vevin in pîts un ricors cuintri la leç istitutive des Unions Intercomunâls di jentrâ in ACLiF cence preocupâsi di pussibilis ripercussions juridichis aministrativis, viodût che UTI e ACLiF a son stadis istituidis de stesse leç e la adesion ae Assemblee e podeve causionâ prejudizis al ricors cuintri de leç” al spieghe Maurmair. Il sfantament di chest berdei no sarès dutcas suficient di bessôl a spiegâ la esplosion di interès par la ACLiF cjalade simpri di plui come un motôr di promozion de identitât furlane: “Spietin ancjemò un pâr di adesions e daspò in tancj Comuns a si inviarà l’ûs de segretarie telefoniche bilengâl talian-furlan che o vin realizât in colaborazion cun Onde Furlane – al anticipe il president de ACLiF – cun di plui o regjistrin il sucès dal telegjornâl par furlan in onde su Telefriuli, partît cun tun spazi di 5 minûts al à dopleât la durade medie ancje par vie che tancj Comuns furlanofons a domandin a la redazion da la emitent spazis informatîfs in lenghe su iniziativis e problematichis. Tant che ACLiF o sin convints che doprant i mieçs di comunicazion, massime fevelant di ce che a interesse a la int in te sô lenghe e si promôf la culture furlane”.
E il furlan in RAI? “A son doi discors paralêi, no o sperin che il telegjornâl su Telefriuli a continui e si slargji magari a altris emitents che a seguissin il stes model, tal stes timp lavorin par otignî par la minorance furlane ce che altris a an bielzà in tal servizi radiotelevisîf public, rivant al stes nivel di ce che e à, al di di vuê, la comunitât slovene” al aferme Maurmair.
Par la adesion di gnûfs Comuns ae ACLiF si spiete cumò il risultâts des elezions aministrativis (Maurmair al smicje di timp ae adesion di Pordenon, dulà tancj a dan cuintri a la afermazion de identitât furlane), ma fin di cumò la Assemblee de Comunitât Linguistiche furlane e je un interlocutôr fuart par chel che inten il supuart da la identitât furlane: ARLeF e ents publics organizadôrs a an domandât ae clape di promovi la presince dai sindics dai Comuns partignints a la prossime Fieste de Patrie dal Friûl programade par i 12 di Setembar a Udin dilunc Friuli Doc.


text:
✽✽ Parcè publicâ un libri? Par doi motîfs: fâlu lei e insiemi mandâ un segnâl.
✽✽ Di fat, cui che al varà tes mans la opare di Diego Navarria “Patriarcjis fûr dal ordenari” si cjatarà devant di une conte storiche, fedêl inte ricostruzion des variis epochis e moments de Patrie dal Friûl, contade tal stes timp cuntune capacitât descritive moderne, no tradizionâl, o disarès fûr dai schemis classics de leterature storiche, che si pandarà agjile e inmagante. Merit di Diego, bon di trasformâ la passion “archivistiche” in civîl, rimarcant in chest mût che cualitât e capacitâts aministrativis a puedin cjatâsi e unîsi in chê inteletuâl.
✽✽ Cheste considerazion nus puarte drets ae seconde motivazion di une decision editoriâl: il segnâl.
✽✽ La grande part des acusis fatis ai autonomiscj, ai furlaniscj, e consist intal segnâju tant che fautôrs nostalgjics di un stât clericâl, di un passât improponibil. Balis spaziâls che a scuindin ben altris motivazions, prime fra dutis la negazion di une storie impuartante, di un rûl internazionâl, di une presince discomude par chei che a àn dissegnât une sole mape dal podê che e partìs di Rome, e passe pal Rinassiment, e tocje il Risorziment e di chest a ’nt fâs mari e adesîf unitari fin in dì di vuê.
✽✽ Se o stais atents no je, tra chês citadis, nissune epoche che no vedi vût protagonist – par lûcs, events, personaçs – il Friûl, e no dome in clâf taliane, ma europeane. Cu la diference sostanziâl che lu cjatarês in e cuntune posizion dispès divergjente, se no fintremai alternative, a chês uficiâls e scolastichis.
✽✽ Cun chest libri o butìn un messaç clâr e precîs: la diversitât e je la nestre reson di jessi, cun cheste al è stât segnât il troi dal popul furlan.
✽✽ A àn cirût, e a cirìn inmò, di cancelâ cheste ereditât che e rapresente il nestri Dna storic. Ai falsaris, o vin za dade une rispueste vincidore cu la publicazion di “Cuintristorie de prime vuere mondiâl” di Agnul Floramo; cumò o replichìn cun “Patriarcjis fûr dal ordenari” di Diego Navarria.
✽✽ Nol è che il principi di une lungje serie di bataiis cuintri cui che al vûl cancelâ il nestri jessi furlans. ❚


text:
Dì
Il dì al è il timp che la Tiere a implee par fâ un zîr di 360 grâts atôr dal so as. Il simbul al è "d" e al è acetât l'ûs dal dì dal Sisteme Internazionâl, ancje se la unitât di misure dal timp tal SI al sarès il secont. Il non al ven dal latin dies, e cheste forme si cjate ancje in une vore di lenghis indo-europeanis.
A secont de maniere che si lu calcole a son diviers tips di dì. Il dì siderâl, il dî solâr e il dì solâr medi.
Dì solâr mediModifiche
Il dì solâr medi al è fat di 86.400 seconts e al ven doprât par calcolâ il timp e lis datis. La rotazion reâl de Tiere e je un fregul plui lente, di cirche 1,7 seconts ad an. Par chest dal 1972 in ca a son stâts dai agns dulà che al si è zontât un secont, fin al 2007 a son stâts zontâts 23 seconts.
Dì solârModifiche
Il dì solâr al il timp che al sta il Soreli par passà par dôs voltis sul stes meridian. Si à di savê che intant che la Tiere e zire sul so as e si sposte su la sô orbite atôr dal Soreli par chest il dì solâr al è un ninin plui lunc di chel siderâl.
Dì siderâlModifiche
Il dì siderâl al è chel che al passe fra il passaç par dôs voltis di une stele atôr dal stes meridian. Di fat il dì siderâl nol è regolâr parcè che al patìs la influence des mareis lunârs e i svariaments dal moviment de Tiere che a son di lunc dal an.


text:
Michael Billig,
Nazionalismo banale,
Rubbettino, Soveria Mannelli, 2018
Par solit cuant che si fevele di nazionalisim si fâs riferiment a alc di traumatic, pericolôs e eversîf. Cheste “etichete” e ven doprade, sei inte opinion publiche sei de bande di tancj studiôs, dome cun riferiment a un ciert cult de identitât estremist, violent e fanatic, che al cjape sù ancje i caratars dal razisim e de intolerance, o ben pes afermazions identitariis e pes rivendicazions di autoguvier fatis indenant des minorancis e des nazions cence stât. In realtât al è ancjemò un altri nazionalisim: al è chel dominant a nivel statâl, che si riprodûs e si rinfuarcìs cence sunsûr e cun costance cuotidiane, che juste par chel nol à la muse triste dal estremisim e cussì tancj di lôr a àn miôr clamâlu “patriotisim”.
Propit cheste forme di nazionalisim, cussì fuarte e struturade, e ven frontade e profondide de bande dal psicolic sociâl britanic Michael Billig tal so libri “Banal Nationalisim”. Dal volum, jessût inte sô version origjinâl ancjemò tal 1995, e esist dome di cualchi mês une version par talian: passe tresinte pagjinis di osservazions e riflessions su cemût che i nazionalisims dominants a condizionin a fuart, in maniere banâl, il pinsîr e i compuartaments di ducj i individuis. ❚
Marco Stolfo
NO PAR FURLAN, MA BOGNS. Michael Billig e la banalitât dai nazionalisims dominants............
Michael Billig,


text:
par Aldo
par Aldo Brusìn Mestri
te sale grande de Cjase de Zoventût di Sant Scjefin di Buje
VINARS ai 7 di avost aes 20.45
videoproiezion da la rapresentazion teatrâl
fate ai Colonos ai 25 di avost 1996
I TURCS TAL FRIÛL di Pier Paolo Pasolini
regjie di Elio De Capitani musichis di Giovanna Marini
produzion Teatro dell'Elfo cun Teatro Stabile FVG e cun Biennale di Venezia
video regjiedi Remigio Romano cu la supervision di Elio De Capitani
Il spetacul al è stât rapresentât tal curtîl dai Colonos, cu la regjie di Elio De Capitani, ai 25 di Avost dal 1996. Sul teren di glerie e cence nissun aiût tecnologjic, ta la lûs naturâl dal amont, i atôrs a àn rivivût la storiche scorsade turche, dentri di un spazi ocupât dal public numerôs sintât par tiere, intun rapuart diret e fisic jenfri atôrs e spetadôrs, daûr da la tragjedie greche. Di chel event indimenticabil al reste un document video ecezionâl, che al ven riproponût ta la version restaurade.
E Aldo?
"Aldo era la riserva segreta di memoria, il volto contadino con l’amarezza della fatica nella bocca
che va all’ingiù, e gli occhi vivissimi che scrutano e che parlano nei silenzi come nelle invocazioni.
Aldo era la forza ferma, radicata, degli alberi antichi, la forza dei vecchi – anche se allora non
lo era ancora – la forza di chi ha dentro l’energia passata di chi non c’è più." Elio De Capitani


text:
«Al è dibant lâ a cirî Gargagnà su lis mapis dal Friûl: no si cjatilu nancje in chês plui minudis e precisis ch’a doprin i militârs, indulà che a son segnadis fin lis farcadizzis. Gargagnà nol è une ‘entitât geografiche’; al è une ‘entitât morâl’, un fat di custum: al è dut il Friûl cjalât de bande dal ledrôs, di chê bande dulà che une tele ‘e mostre duc’ i siei grops, dutis lis zontis, lis mendis, i difiez, insumis dute la veretât».
Al scomence cussì il preambul di Josef Marchet ae racuelte des predicjis dal muini Vigji Scuete, di Gargagnà Disore, un paisut tant malsestât che nol à nancje un fregul di capelan par so cont e che al scuen contentâsi di chest biât dalmenâr (ven a stâi che al à il dotorât in dalminis) che al vîf di bessôl e che si avode a tignî in ordin la gleseute, a scovâle, a smondeâle, a furnîle. E in plui al cjale, cun voi ferbints, dut ce che al sucêt in paîs. E al ten sù rosari e al mole predicjis a chei cuatri carampans che a vegnin in glesie. A Gargagnà (non che al fâs vignî iniment il Gargantua di Rabelais, un che al saveve doprâ ben, ancje lui, il glotidôr) a son votcent animis, vot ostariis, cuatri buteghis, trê cjaliârs, vot sartorelis, ma al è un paîs di cjochelis, barabis, imbroions, massepassûts, bogns di nuie, zuiadôrs di scaraboç, rincuradôrs di cjichis, frutatis di nauli, feminis piês di liparis e v.i. Dificil cjatâ cualchi olme dal furlan salt, onest e lavoradôr.
Vigji no lis mande a dî a di nissun, ma, in fin dai fats, nol è nancje tant simpatic. Nol à ducj i tuarts Florean Baduscli cuant che i dîs (p. 161) che al è une lengate di madrac e che lu invide a impaçâsi dai siei afârs. Ni Gjino de Penze cuant che lu acuse di pretindi di fâ sentenzie in dutis lis robis e di insegnâ il vivi dal mont a dute la vile. E in efiets, chest muini le à sù cun ducj, al palese un misoneisim arogant, al trate mâl lis feminis (sturnelatis di feminis, sdavassone buine di nuie…), al à simpri reson lui. Al ven il scrupul che Marchet, in realtât, al vueli butâ la critiche no dome sui difiets de int, ma ancje su la pofardie dal muini.
Ma, al di là des interpretazions che si puedin dâ, il presi plui grant di chest libri al è inte lenghe doprade. Un furlan vivarôs, che al sclopete ogni moment, plen di vite e novitâts in ogni pagjine. A scomençâ cui nons (Toni Sclese, Vigji Brustul, Checo Strucje, Checo Brucje, Toni Mescule, Meni Pirule), lant indevant cun metaforis fulminantis e similitudins sflandorosis, e par finî cui dominepatris, cui nunchetinore, cui patarnostars, cui diprafundis, cui gloriapatris, cu la diesile.
LAURIN ZUAN NARDIN
SIMPRI BOGNS. Josef Marchet (Vigj Scuete) Lis predicjs dal muini, Udin, 1965............
«Al è dibant lâ a cirî Gargagnà su lis mapis dal Friûl: no si cjatilu nancje in chês plui minudis e precisis ch’a doprin i militârs, indulà che a son segnadis fin lis farcadizzis. Gargagnà nol è une ‘entitât geografiche’; al è une ‘entitât morâl’, un fat di custum: al è dut il Friûl cjalât de bande dal ledrôs, di chê bande dulà che une tele ‘e mostre duc’ i siei grops, dutis lis zontis, lis mendis, i difiez, insumis dute la veretât».


text:
Tasi al è l’acronim di Tasse dai servizis indivisibii e e je une componente de IUC (Impueste Uniche Comunâl) destinade ai servizis comunâi tant che la anagrafe, il furniment urban e la iluminazion publiche.
A varan di paiâ ducj i fabricâts, lis abitazions principâls, lis impresis e lis areis edificabilis. A saran esentâts i terens agricui.
La Tasi no à cjapât il puest de Imu, abolide dome pes abitazions principâls fale chês di lus (A/1, A/8 e A/9). Duncje, il proprietari al podarès paiâ dutis dôs lis tassis o dome une des dôs daûr chel che ogni singul comun talian al deliberarà dentri dai 18 di Setembar (scjadince di viersament ai 16 di Otubar) o al à deliberât za dentri dai 31 di Mai (scjadince di viersament ai 16 di Jugn).
I sogjets obleâts al viersament a saran i proprietaris dai imobii o cui che al sedi titolâr di un dirit reâl di gjoldiment (usufrut, dirit abitazion, e v.i.).
La novitât a pet de IMU al è che subiets obleâts a saran ancje i incuilins o comodataris par une cuote che no pues jessi plui basse dal 10% o superiôr al 30% di chel che al è dovût. Di consecuence, sul imobil afitât o concedût in comodât il proprietari al metarà dome che la diference (90% – 70%).
Il calcul al pues jessi complès: si partìs de jentrade catasticâl dal imobil, rivalutade dal 5%, e si le moltipliche par un coeficient di 160 intal câs di cjasis e abitazions (80 pai uficis, 55 pes buteghis, 65 pai imobii struturâi). Dopo si metin intal calcul lis alicuotis e lis detrazions fissadis a nivel comunâl.
Tant che in passât pe ICI e pe IMU, la gruesse dificoltât di cheste impueste e je la presince sul teritori talian di vot mil comuns che a àn plene autonomie di legjiferâ cu la consecuence che ogni comun al varà regulis di aplicazion e di calcul diviersis.
Cussì, par esempli, o vin comuns che a aplichin la Tasi dome ae abitazion principâl (che no je subiete ae IMU), intant che altris comuns a aplichin alicuotis diviersis su dutis lis tipologjiis di imobils. Cun di plui, su la abitazion principâl al è pussibil cubiâ une detrazion fisse e in cualchi câs ancje une pe presince di fîs residents. O la detrazion si apliche a scaions decressints cul cressi dal valôr catasticâl dal imobil. Ultin fatôr pussibil di complessitât al è la eventuâl domandade di presentazion dal model ISEE cun indicadôrs sot che a àn di jessi sot ciert nivei par otignî la esenzion de Tasi. ❚
✒ Marianninna Rocco, Responsabile Fiscâl CAF CISL Udin
LA VÔS DE CISL. TASI: ce che e je e cemût che si paie............
Tasi al è l’acronim di Tasse dai servizis indivisibii e e je une componente de IUC (Impueste Uniche Comunâl) destinade ai servizis comunâi tant che la anagrafe, il furniment urban e la iluminazion publiche.


text:
Apocalìs
Il Libri de Apocalìs, clamât ancje Rivelazion (dal sostantîf grêc Aπokάλuψις, apokalupsis, che voltât al significhe " distaponament" , "disvelamint", spes doprât a proposit di rivelazions di nature divine), al è un libri che cun tantis ilustrazions o simbui al conclût il Gnûf Testament.
Propri a cause dai tancj simbui, al à dât lûc a diviersis corints di interpretazion.
Une fondade cognossince e une atente analisi de intire Bibie, nus permet purpûr di dâ il just significât, soredut tignint cont che lis scrituris a son ispiradis di Diu e il so proposit al è clarementri contignût dal libri di Gjenesi a chel di Apocalìs, cence contradizions.
Il scritôr al è l'apuestul Zuan, come che lui stes al declare e al precise di vêlu scrit cuant che al jere presonîr inte isule di Patmos, duncje probabilmentri ator il 96 d.C.
Lui al declare di vê vût visions par mieç di un agnul il cuâl lis ve di Jesus che a so volte al riferive chel che Diu i voleve trasmeti.
Contrariementri a chel che tancj a podaressin pensâ, il libri nol è stât scrit par spaurî la int, ancje se cetantis visions a puedin someâ spaventevulis, ma par confuartâ e incoragjâ chei che lu lein.
Contignût[cambie | modifiche il codiç]
Inte jentrade Zuan al nomene la font divine e il canâl zontraviers il cuâl i ven dade la rivelazion; po al cjacare di messaçs di Jesus a lis siet congregazions o glesiis:
- Efeso, par vie che a vevin lassât l'amôr che a vevin al inizi;
- Smirne, al ricognòs la lôr tribulazion e la lôr miserie;
- Pergamo, dulà che a 'ndi jere il centri de idolatrie;
- Tiatira, laudâts par il lôr amôr e fede ma costumâts parcè che a tignivin buine une femine (Gerabele o Izebel) che si vantave di jessi une profetesse;
- Sardi, che a veve la nomee di jessi vive, ma e jere muarte parcè che lis sôs oparis no jerin completementri fatis denant di Diu;
- Filadelfia, cognossude pe so buine condote
- Laodicea, che no jere ni cjalde ni frede
Po dopo la vision de santitât e de glorie di Diu. Ator dal so scagn a 'ndi son 24 vieris; al ven fûr un rodul cun 7 sigjîi che dome l'agnel (Jesus) al è bon di vierzi. A vegnin vierzûts i sigjîi:
Prin: al aparìs un cjaval blanc cun il so cavalîr par completâ la vitorie; Secont: un cjaval di colôr ros vîf che al gjave la pâs intal mont; Tierç: un cjaval neri che al dose il forment; Cuart: un cjaval tombadiç montât de Muart; Cuint: si viodin chei scjanâts a cause de peraule di Diu; Sest: un gran taramot che al met in bulidure i potents de tiere.
Daspò e je la vision di agnui che a intrategnin i cuatri aiars da la tiere, fintremai che a no vegnin segnâts i sierfs di Diu. Il lôr numar al è di 144.000.
A ven viodude ancje une grande sdrume di int di ogni nazion in pîts denant dal Agnel.
Al ven viert il setim sigjîl. Siet agnui cun 7 trombis a stan par sunâ.
Al sun des primis trê trombis, flagjei a si strucjin su la tiere.
Cuant che a sune la cuarte trombe un tierç dal soreli, de lune e des stelis a si scurissin.
Cul sun de cuinte trombe un astri al cole dal cîl e al fâs vignî fûr une plaie di cavaletis.
La seste trombe e anuncie il disleam di cuatri agnui che a son pronts a copâ.
Setime trombe. Vôs celestis a anuncin che il ream dal mont al è deventât il ream dal nestri Signôr e dal so Crist.
Al comparis un grant segn intal cîl: une femine che e parturìs un fi mascjo e un dragon pront a fâ fûr chest fi.
Lis interpretazions achì a son diviersis.
Cetantis organizazions a ritegni che:
la femine e figure la Glesie e e ven ancje aplicade a Marie SS, che je apont clamade ancje Mari di Diu.
Il dragon al è Satane il Diaul.
Il fi al figure il Messie.
Par altris invezit:
la femine e figure la "Jerusalem di Parsore", ven a stâi l'organizazion universâl di Diu, fate di creaturis spirituâls.
il dragon al è Satane il Diaul.
la nassite dal fi e figure la nassite dal Ream di Diu il re dal cuâl al è Jesus.
A ven po dopo une vuere in cîl, dulà che Michêl al sconfîç Satane che al ven butât jù e scaraventât dongje de tiere, e chest al cause grancj problemis.
Si viôt cumò vignî fûr dal mâr une brute bestie cun dîs cuars e siet cjâfs.
Secont cualchidun cheste e figure la potence dal mâl che e combat cuintri la Glesie.
Par altris invezit e figure specifichis potencis politichis mondiâl che a si sucedin intal cors de storie fin a nestris dîs e che a àn fat cuintri al popul di Diu.
A ven fûr dopo une altre bestie che e à doi cuars come chei di un agnel ma che e cjacare come un dragon.
Cumò l'Agnel al è sul mont Sion cun i soi 144.000 sovrans. Po dopo un agnul che al svole in mieç al cîl al fâs un grant anunci: E je colade Babilonie la Grande.
Cheste Babilonie par cetancj e figure Rome, mentri par altris e figure dutis lis falsis religjons dal mont.
A vegnin po dopo disvuedadis lis siet copis dal furôr di Diu. E scomence cussì une schirie di flagjei che a si scjariin su le umanitât necuitose.
Babilonie e cole e sei il sisteme politic che chel finanziari e comerciâl a fasin corot su di je, da le cuâl a tiravin fûr interès.
L'Agnel al bataie cun justizie, al sconfîç il dragon (Satane) che al ven leât par mil ains.
Dopo al ven il dî dal judizi di Diu, Ducj a vegnin judicâts denant di Diu, ancje i muarts risussitâts.
La muart a ven gjavade vie par simpri de tiere.
Si viôt la Gnove Jerusalem e dal scagn di Diu al ven fûr in flum di aghe vive, simbul de vite eterne.
Si conclût cuntun invît di trai gratuitementri a cheste font.
Utilitât[cambie | modifiche il codiç]
Il libri de Apocalìs e je la splendide conclusion de intire Biblie. In cheste maniere cumò si po capî sei il principi che il gran finâl.
Cuant che in Gjenesi si lei de comparse dal Diaul, si lei ancje che Diu al profetà che i sarès stât fruçât il cjâf. Il libri de Apocalìs al spieghe che Satane al sarà distrut.
Al inizi l'om disubidient al fo slontanât dal edenic arbul de vite, intal libri de Apocalìs a si viodin arbui di vite pe vuarision des nazions.
Il libri nus da une vision maraveose dal Ream di Diu e un cuadri complet de santificazion dal so non.
Dome Apocalìs nus da la vision complete de citât sante, la Gnove Jerusalem, in mieç a un "gnûf cîl" che insiemit a Jesus e formarà un gnûf guvier.
Chest guvier, come che al ribat il libri, al suiarà ogni lagrime dai vôi dal gjenar uman che al podarà vivi feliç in eterni su une "gnove tiere".


text:
Barbara Kolšek, slovene di Lubiane che e vîf cu sô famee a Viene, e à la intenzion di meti in pîts il prin gjinasi sloven tal cjâf lûc austriac. «Se dut al va daûr i plans, la gnove scuele slovene e vierzarà lis sôs puartis za l’an cu ven», e dîs Kolšek.
Dopo Graz, il sloven ancje te capitâl?_ L’an passât, gjenitôrs slovens a àn lançât cun sucès un gnûf cors di lenghe slovene a Graz, soredut par chei slovens de Carinzie che si son stramudâts in Stirie par motîfs di lavôr o di studi. Cussì a puedin imparâ il sloven tant che materie complementâr te scuele superiôr ancje chei slovens di minorance di seconde o di tierce gjenerazion che no fevelin plui la lenghe. Significativementri, un obietîf plui ambiziôs al è stât presentât de slovene Barbara Kolšek, che e vûl screâ a Viene un liceu fûr par fûr sloven. La ex diretore de division internazionâl al liceu Bežigrad a Lubiane e vûl assisti te organizazion e in fin ancje cjapâ la direzion di chest liceu.
Imparâ dal gjinasi cec_ Esempli pe idee di meti in pîts un liceu sloven e je la scuele superiôr Komensky, rezude de minorance ceche tal tierç distret di Viene, che cumò e je za deventade une scuele multilengâl dulà che l’insegnament si davuelç in cec, slovac e todesc. Anzit, cumò a vuelin tacâ ancje cul cravuat e cul ongjarês. Cussì ai arlêfs slovens si podarès insegnâur te lôr lenghe mari, e in inglês e todesc. Chê altre opzion e podarès jessi dome une cooperazion cu la scuele ceche: dut al dipent dal numar dai scuelârs potenziâi.
Il diretôr Vrbinc dal gjinasi sloven di Clanfurt, la uniche scuele superiôr fûr par fûr slovene in dute la Austrie, al stime che il progjet al vedi il potenziâl par otignî un sucès, stant che a Viene a son avonde fruts slovens. Barbara Kolšek e invide ducj i gjenitôrs che a son interessâts a partecipâ al progjet. La sole condizion e je che il frut al feveli almancul une des trê lenghis di insegnament. Tal câs che a sedin avonde nons, si podarà tacâ cul insegnament za tal an scolastic sucessîf. ■
JANEZ ERAT
AUSTRIE. Gnûf plan pe scuele secondarie slovene a Viene............
Barbara Kolšek, slovene di Lubiane che e vîf cu sô famee a Viene, e à la intenzion di meti in pîts il prin gjinasi sloven tal cjâf lûc austriac. «Se dut al va daûr i plans, la gnove scuele slovene e vierzarà lis sôs puartis za l’an cu ven», e dîs Kolšek.


text:
“Tam pro papa quam pro rege bibunt omnes sine lege”, ven a stâi “a ti bevin cence misure pal Pape e pal Imperadôr”. Cussì a cjantavin i students de Ete di Mieç – magari ancje chei de Universitât di Cividât volude dal Patriarcje Bertrant – cuant che a jerin te ostarie e a gjoldevin dal savôr dal vin e de ligrie, visantsi ancje te baldorie goliardiche di chê creture mostruose che e separave i doi plui grancj podês dal mont: il Pastorâl di Rome e la Spade de Gjermanie. Cui jerial plui impuartant, il Pape che al consacrave l’Imperadôr o l’Imperadôr che al protezeve il Pape? La origjin di cheste contraposizion, che i storics a clamin “lote pes investiduris”, e je une vore antighe. La lidrîs lontane si le cjate adiriture tal timp di Costantin il Grant, tal IV secul, là che l’Imperadôr, une volte ricognossude la legalitât de religjon cristiane, al pretint di controlâ la sô struture intune jerarchie che e viôt il popul dai fedêi vuidât te plêf di un plevan, ducj i plevans indreçâts dai vescui e ducj i vescui sogjets ai Patriarcjis o ai Metropolits che a vevin di rindi cont dome al Imperadôr. Cheste situazion e condure tai secui, tant che la dinastie dai Otons di Sassonie, tal secul IIX si svante adiriture di nomenâ i vescui jenfri il grup dai siei plui fedêi feudataris, provocant clarementri une crisi cul podê de Glesie di Rome. Al è stât propit un di lôr, Oton II, a capî pe prime volte la impuartance strategjiche di vê un vescul fedêl e amì dal Imperadôr di Gjermanie in Aquilee, ricognossude tant che sede antighissime e prestigjose, che cun Grau e varès podût presentâ un centri di control impuartant tal cûr de Europe, jenfri i popui latins, todescs e slâfs. Duncje, la prime grande donazion di cjistiei al patriarcje Rodoalt, siglade dal 983, e cite Udin, Feagne, Buie, Braitan (Braçà) e Sante Margarite dal Gruagn tant che podês sogjets in maniere direte al Patriarcje di Aquilee. E di li indenant, i Patriarcjis gjermanics di Aquilee a son stâts i prins a favorîle tal so sflandôr economic, politic, culturâl e religjôs. Tra ducj, al bastarès nomenâ chel Popon di Treffen che – tra lis altris robis – al à firmade ancje la risistemazion romaniche de Basiliche, fondant une des corts plui innomenadis in Europe par bielece, sapience e grandece.
INDRÌ IV E GREGORI_ Bielzà tal 1054, la Glesie romane e veve proponût une svolte cetant autoritarie, declarant che dome il Vescul di Rome al veve la autoritât su ducj chei altris patriarcjis e metropolits e che dome la autoritât di Rome e varès podût esprimisi in materie di Fede. Chest impontâsi centralistic al veve procurade la division cun Costantinopoli e la feride mai plui sanade che e varès dividude la Glesie Ocidentâl Romane di chê Orientâl Ortodosse, spacant in doi la Europe cristiane. Tal mieç, il Patriarcjât di Aquilee, che pe sô tradizion antighissime, la sô fondazion Marciane, la origjinalitât dal so credo (che dispès te storie al veve procuradis fraturis schismatichis di puartade enorme), al rapresentave alc di difarent rispiet ae autoritât di Rome, cjalant plui vulintîr – ancje par vocazion gjeografichee storiche – a Nord e a Est, là che si slungjave la sô diocesi enorme. La crisi plui fuarte e sclope però daspò dal 1076, cuant che imperadôr di Gjermanie al è Indrì IV, mentri che pape al è Gregori VII. Dôs personalitâts une vore difarentis: il princip zovin cuintri il pape vecjo. Il moment al è une vore delicât: lis citâts che a son daûr a formâsi inte aree Renane e in chê Padane a tachin a orientâsi politichementri. Tant il Pape cuant l’imperadôr a àn bisugne di bêçs, di aleâts, di une rêt di supuart ae lôr politiche. Ma se il Pape, di cualchi an, al è elet dai cardinâi e il so mandât al dure fin ae muart, l’Imperadôr al scuen rapuartâsi cu la invidie e la gole dai siei plui grancj princips che no spietin altre ocasion che di cjapâ il so puest. Cuant che Gregori al scomuniche Indrì, ducj a puedin sintîsi autorizâts a copâlu. Al à pierdude la sô sacralitât. Al scuen domandâ perdon, umiliantsi, fin denant dal Pape che – par mortificâlu – no lu spiete nancje a Rome ma a Canosse, sul Apenin. La strade de Gjermanie e devente cussì un calvari. Pericolose, vierte a ogni vuaite, esponude a ogni pericul. Al pues fidâsi dome di pôcs, e specialmentri di chei Vescui Princips che di secui a son plui fedêi ae Corone che al Pastorâl. E fra di lôr, al è ancje chel di Aquilee, ven a stâi Siart.
SIART_ No savìn cun precision la date de sô nassite, ni la sô cariere. Ma al jere fi dal Cont di Beilstein, in Renanie. La sûr, Friedgunde, e jere badesse dal convent di Sante Marie in Aquilee, chel volût dal Patriarcje Popon. Probabilmentri al veve studiât dirit, stant che l’Imperadôr Indrì IV lu veve volût dongje di se tant che Cancelîr, une cjarie cetant impuartante, une specie di Segretari di Stât. Nissune maravee duncje che, sistemade la crisi politiche a Rome, l’Imperadôr a Pavie, cul famôs diplome dai 3 di Avrîl dal 1077, lu nomene Duche dal Friûl e Princip cul titul di Marchês di Istrie e Margrâf di Carniole. Nol baste. L’Imperadôr al vûl passâ la Pasche in Aquilee, tant che segnâl di grande benvolence. Daspò, Siart al seguìs il comitât imperiâl fin a Ratisbone par difindi i dirits dal Imperadôr devant dai Princips Todescs e dal Cleri. Insome, une figure impuartantone te storie de Europe e pe nassite istituzionâl de Patrie dal Friûl. Al murarà a colp tal Avost di chel stes an, intant che al è ancjemò impegnât te sô mission diplomatiche. Al lassarà ai siei sucessôrs un Principât tra i plui impuartants de Ete di Mieç, destinât a jessi sovran, come che si sa, fin al 1420, cuant che il Leon di Vignesie, cul jutori di cualchi princip nostran, i darà une sgrifade che e coparà il Stât. Il Stât, ben si intint, no la Patrie, che e continuarà a vivi te sô identitât fin in dì di vuê. ■
Angelo Floramo
GRIGNEI DI STORIE. La nassite dal nestri Stât............
“Tam pro papa quam pro rege bibunt omnes sine lege”, ven a stâi “a ti bevin cence misure pal Pape e pal Imperadôr”. Cussì a cjantavin i students de Ete di Mieç – magari ancje chei de Universitât di Cividât volude dal Patriarcje Bertrant – cuant che a jerin te ostarie e a gjoldevin dal savôr dal vin e de ligrie, visantsi ancje te baldorie goliardiche di chê creture mostruose che e separave i doi plui grancj podês dal mont: il Pastorâl di Rome e la Spade de Gjermanie. Cui jerial plui impuartant, il Pape che al consacrave l’Imperadôr o l’Imperadôr che al protezeve il Pape? La origjin di cheste contraposizion, che i storics a clamin “lote pes investiduris”, e je une vore antighe. La lidrîs lontane si le cjate adiriture tal timp di Costantin il Grant, tal IV secul, là che l’Imperadôr, une volte ricognossude la legalitât de religjon cristiane, al pretint di controlâ la sô struture intune jerarchie che e viôt il popul dai fedêi vuidât te plêf di un plevan, ducj i plevans indreçâts dai vescui e ducj i vescui sogjets ai Patriarcjis o ai Metropolits che a vevin di rindi cont dome al Imperadôr. Cheste situazion e condure tai secui, tant che la dinastie dai Otons di Sassonie, tal secul IIX si svante adiriture di nomenâ i vescui jenfri il grup dai siei plui fedêi feudataris, provocant clarementri une crisi cul podê de Glesie di Rome. Al è stât propit un di lôr, Oton II, a capî pe prime volte la impuartance strategjiche di vê un vescul fedêl e amì dal Imperadôr di Gjermanie in Aquilee, ricognossude tant che sede antighissime e prestigjose, che cun Grau e varès podût presentâ un centri di control impuartant tal cûr de Europe, jenfri i popui latins, todescs e slâfs. Duncje, la prime grande donazion di cjistiei al patriarcje Rodoalt, siglade dal 983, e cite Udin, Feagne, Buie, Braitan (Braçà) e Sante Margarite dal Gruagn tant che podês sogjets in maniere direte al Patriarcje di Aquilee. E di li indenant, i Patriarcjis gjermanics di Aquilee a son stâts i prins a favorîle tal so sflandôr economic, politic, culturâl e religjôs. Tra ducj, al bastarès nomenâ chel Popon di Treffen che – tra lis altris robis – al à firmade ancje la risistemazion romaniche de Basiliche, fondant une des corts plui innomenadis in Europe par bielece, sapience e grandece.


text:
“Il vert dai àrbui, tènar, al traspâr: / come un velût si tenz plui scûr, plui clâr, / La lûs ca e là s’indore su lis fuèis / fra i àrbui ‘l è un incjant di maravèis / e sôre chest biel vert spiche sul rest / il cîl, l’imensitât di un biel celest. / Dut ‘l è tranquil, no je ombre di nûl, / squindût tes frascjis cjante il rusignûl.”
Dal sigûr no son tancj i furlans che a cognossin chest poete e cheste poesie che e à benzà cent agns. E pûr Cescutti (Flaiban 1877-1966) al è un dai sîs poetis furlans che Pasolini al sielzè pe sô antologjie de poesie dialetâl dal Nûfcent, che al curà parie cun Mario Dell’Arco intal 1952 (chei altris a son Carletti, Naldini, De Gironcoli, la Cantarutti e Pasolini stes).
Per dî il vêr no lu trate masse ben PPP: lu viôt tant che un inleterât, scuasi analfabet. Ma cheste e devente jê ancje la sô miôr cualitât, chê che i permet moments di clarece verbâl sbalsamante. Poete, duncje di istint, inmediât, sclet, indotât di une fuarce espressive elementâr. Intune situazion de poesie furlane dulà che ancjemò al paronave il spirt di Pieri Çorut e dai siei “dissepui”, e jere za une biele inovazion.
E salacor Pasolini al è ancje masse sevêr in cont de pocje culture di Argeo. Chê che o vin citade in viertidure e je une perfete otave di endecasilabis troncs (valadì cul acent su la ultime), cun rimis bussadis, dulà che la forme stilistiche e zonte a la rapresentazion scuasi magjiche di un moment dal vivi de nature. ■
Laurin Zuan Nardin
LA FABRICHE DAI… LIBRIS. Celso Cescutti (Argeo), Primevere, Codroip, 1911............
“Il vert dai àrbui, tènar, al traspâr: / come un velût si tenz plui scûr, plui clâr, / La lûs ca e là s’indore su lis fuèis / fra i àrbui ‘l è un incjant di maravèis / e sôre chest biel vert spiche sul rest / il cîl, l’imensitât di un biel celest. / Dut ‘l è tranquil, no je ombre di nûl, / squindût tes frascjis cjante il rusignûl.”


text:
Il leam cul teritori lu à tal dna. In fin dai fats, la Universitât dal Friûl e je nassude plui di 30 agns za fa in gracie di 125 mil firmis di furlans. Al articul 1 dal Statût si lei: “L’ateneu al contribuìs al svilup civîl, culturâl, sociâl e economic dal teritori”. Un impegn rispietât par Michele Morgante, delegât ae ricercje dal ateneu, e che, in dì di vuê, si tradûs te volontât de Universitât di jessi motôr de inovazion de regjon. Sburtant su la acuisizion di brevets e su la creazion di gnovis impresis, massime tal biomedicâl.
NASSUDE PAR INZIATIVE DAL POPUL_ “La Universitât dal Friûl e je stade istituide, uniche in Italie, par iniziative popolâr – al ricuarde Morgante, che al è ancje professôr di gjenetiche, diretôr dal Istitût di gjenomiche aplicade dal Parc sientific e tecnologjic di Udin e soci de Academie dai Linceos – e par chest si sint in debit inviers dal teritori”. Un debit che l’ateneu al paie “trasferint cognossince”. Vuê la Universitât dal Friûl “e je une dai leader in Italie tal trasferiment de cognossince che e devente imprese”. Un risultât che al ven “in gracie dal grant lavôr che e à fat la retore Cristiana Compagno, cuant che e jere delegade al trasferiment tecnologjic e che al à puartât a inmaneâ iniziativis impuartantonis tant che Start Cup e la fiere Innovaction (scancelade de Zonte Tondo, ndr)”. Chest lavôr “al à judât a instilâ une mentalitât imprenditoriâl in tancj ricercjadôrs e a convinciju a provâ a meti in pîts gnovis impresis inovativis”. In dì di vuê, la Universitât dal Friûl e à plui di une vincjine di spin-off (impresis che a nassin di altris impresis, ndr), cualchidun une vore ben inviât. Par esempli, tal setôr des biotecnologjiis, VivaBioCell al lavore tal cjamp de rigjenerazion tissutâl e “al à prodots che a stan par jentrâ sul marcjât” e Transactiva e smire a svilupâ gnovis medisinis. Cun di plui, l’ateneu di Udin al è ae avanguardie in Italie te gjestion dai brevets. “Al à un atîf impuartant te diference tra lis jentradis dai brevets e lis spesis par mantignîju e vênt di gnûfs”, al conte il delegât ae ricercje. Di tignî a ments il kiwi “Soreli”, une gnove varietât de pome a polpe zale, selezionade e brevetade de Universitât dal Friûl, difondude in dut il mont. “O vin acuardis in Italie, in Europe e un, cetant impuartant, ancje cuntune societât sudafricane”.
INOVAZION PAR CRESSI_ Nol è, però, di contentâsi. Anzit. “O vin di produsi ricercje simpri miôr, parcè che no si pues trasferî cognossince se no si le prodûs. O vin, duncje, di miorâ la cualitât de ricercje e smicjâ a trasferîle in maniere simpri plui eficace al sisteme produtîf e economic, metint in pîts gnovis impresis e interagjint cun chês che a son, robe che o fasìn za”. Chescj i impegns de Universitât. E de bande des istituzions, de politiche? Ce si spietial l’ateneu furlan? “Tancj intervents che a vegnin fats in chest setôr a lassin perplès su la lôr eficacie – al dîs Morgante –. Al coventarès, tant che al à domandât di resint ancje Sergio Cecotti, president di Friûl Inovazion, une planificazion strategjiche di mût di rivâ a instradâ i sfuarçs che a vegnin fats de bande di ducj i atôrs de inovazion – un al è l’ateneu furlan – intune direzion comune”. Une richieste di no cjapâ sot gjambe, stant che, tant che al motive Morgante, “se o vignarìn fûr de crisi, al sarà in gracie dal fat che o savìn inovâ.
CENCE? MANCUL VIVAROSITÂT_ Ce saressial stât il Friûl cence la sô Universitât? Morgante i pense un moment parsore prime di rispuindi. “Probabilmentri – al dîs – la vite culturâl e sarès stade mancul vivarose di ce che e je. Dal pont di viste economic, dificil a dîsi. Ma o pensi che il belanç des ativitâts dal ateneu in plui di 30 agns di vite al sedi, in tiermins di impat sul teritori, cetant positîf e che, fevelant dal trasferiment de cognossince al sisteme economic, lis risultis plui grandis a sedin ancjemò di viodi. Rispiet al avignî – al siere – o soi otimist”. ■
Erika Adami
UNIVERSITÂT. Universitât dal Friûl tra lis primis par inovazion............
Il leam cul teritori lu à tal dna. In fin dai fats, la Universitât dal Friûl e je nassude plui di 30 agns za fa in gracie di 125 mil firmis di furlans. Al articul 1 dal Statût si lei: “L’ateneu al contribuìs al svilup civîl, culturâl, sociâl e economic dal teritori”. Un impegn rispietât par Michele Morgante, delegât ae ricercje dal ateneu, e che, in dì di vuê, si tradûs te volontât de Universitât di jessi motôr de inovazion de regjon. Sburtant su la acuisizion di brevets e su la creazion di gnovis impresis, massime tal biomedicâl.


text:
Sisteme binari
Il sisteme binari al è un sisteme numeric posizionâl ch'al dopre la base 2, ven a stâi doi simbui, in gjenar 0 e 1, invezit dai 10 dal sisteme decimâl che al è chel plui comun inte vite di ogni dì. Par chest la cifre inte posizion N plui a diestre e je di considerâ come se fos moltiplicade par 2^N (inte numerazion decimâl al sarès 10^N).
Ve ca une tabele che confronte i trê sistemis di numerazion plui doprâts (chel binari, chel decimâl e chel esadecimâl).
Al fo inventât dal matematic todesc Gottfried Leibniz, ma in chê volte e fo trascurade dai studiôs; la riscuvierte di chest sisteme e je opare di George Boole tal 1847, che al è ancje il creatôr de logjiche booleane. Vuê chest sisteme di numerazion al è famôs soredut intal ambient de informatiche, dulà che al è la base dai calcoladôrs, graziis ae facilitât dal pont di viste fisic di creâ un element cun dome doi stâts e pe corispondence cui valôrs di vêr e fals.


text:
Vinars ai 15 di Zenâr 2016, il moviment civic culturâl alpin-adriatic dal Fogolâr Civic, sot dal prof. Alberto Travain, si à cjatât li dal storic Bar Zecchini di Place dai Grans a Udin pe prime cunvigne sociâl dal an, che si à “proclamade”, di tradizion, e tamesade di gnûf la costituzion de clape.
COSTITUZION MORÂL DAL “FOGOLÂR CIVIC”
Riforme 2005 – Version in lenghe furlane
Udin, Canoniche di Sant Cristoful, ai 11 di Dicembar 2005.
CONDIVIDINT la esperience storiche e lis prospetivis di promozion de culture civiche rapresentadis de iniziative dal dot. Albert Travain di Udin;
DECLARANT il Ben de Persone e il rispiet de Nature tant che i fins superiôrs di seguî e il dirit naturâl come riferiment morâl primari;
VIODINT tes comunancis solidâls che no sedin contrariis dai fins declarâts une necessitât difensive e afetive de Persone;
SIELZINT la comunitât publiche teritoriâl, no formade daûr des carateristichis condizions de int ma suntune adesion a la identitât locâl etiche e culturâl, li che e je tal rispiet de Persone e de Nature, come la miôr forme di coordenament de popolazion;
PROFESSANT il principi di sussidiaritât cressint come prospetive par un rignuviment des identitâts coletivis;
MARCANT il principi de sovranitât popolâr, pûr leât cul rispiet de Persone e de Nature, come fondamentâl di ogni comunitât;
TIGNINT pal primât dal interès de comunitât su chel dal privât tai câs di intac dal Ben comun;
si che
CALCOLANT di no podê fâ di mancul dal valôr des comunitâts locâls come çoc e prin bastion di un possibil convivi civîl;
PROCLAMANT, parsore di ogni privade diference, il primât di un impegn di fradaie vicendevul, culturâl e tai fats, di ducj chei che a vivin e che a lavorin te stesse realtât locâl;
LAMPANT tes tradizions civîls e morâls des comunitâts locâls il principi di cusidure des societâts che lis caraterizin, tal rispiet e parsore di ogni privade diference;
TIGNINT chê di ricuperâ e di rimodernâ i valôrs universâi che a son tes tradizions di comunitât locâls par azions necessariis di interès public cul intent di tornâ a inlidrisâju ben e che la int ju rispieti;
SOSTIGNINT il rinovâsi di un costum civîl e morâl de comunitât locâl che al sedi in stât di metisi, tal so zîr, di riferiment te vite sociâl di no podêlu taiâ;
VIODINT il destin de regjon alpine-adriatiche intun zîr viert di rapuarts là che si confermi une sô centralitât civîl e morâl, rigjitât di Aquilee;
POIANT su ogni nivel, come principi, i dirits morâi di autodecision, partecipazion e mobilitazion cuintri de tiranie, di ogni comunitât;
FORMANT come grop informâl une comunance solidâl sul imprin nomenade Moviment Civic Furlan “Academie dal Friûl” (Pro Academie dal Friûl: Pro AdF) o “Fogolâr Civic”, vuê deventade moviment civic Alpin-Adriatic cun denominazion tes lenghis des sôs partisions locâls, fate sù sul model de famee, base e spieli tradizionâl di comunitât, alì che di un cep che al è il so promotôr, dot. Albert Travain, a vegnin dai rams che si riferissin a siei fiduciaris e che a metin dongje int simpatizante dal moviment no daûr di une origjin ma dal teritori alì che e je a stâ;
NOALTRIS
SI RICOGNOSSÌN
part in plen di une aleance culturâl e di program che e puarti indevant un spirt civic di difese e di miorament de societât, civîl e morâl, insedât sui valôrs de Persone e de Nature, di tirâju fûr de tradizion locâl e di rinovâju: une union morâl, une companie di amîs, implantade sui principis scrits parsore, promovude e guidade dal dot. Albert Travain e cun simbul, dongje dal garoful storic di Beât Beltram e dai Savorgnans, erois di popul de Furlanie, embleme origjinari dal moviment, il tricolôr civic blu, blanc e zâl, riclam al popul di Aquilee, prime metropul alpine-adriatiche;
SI PROMETÌN
spirt di fradaie e colaborazion par rivâ i fins comuns e pe vite in gjenar.


text:
O soi lât a cialâle.
O ai vierte la puarte in sfese par no disturbâle, je distirade che e polse , il viaç al è stât lunc al e miôr che si cuieti.
Al è trê agns che e je lade la vecje, o jeri stuf di stâ di bessôl, di no vê nissun di tignî di cont.
Il tire e mole al è lât indenant un biel pôc, i miei fîs mi àn dite di dut par convincimi a no fâlu:
“Se hai bisogno di compagnia piuttosto prenditi un cane”.
“Non sarai più padrone di te stesso ”
“Tutti quei soldi solo per farla venire qui, ma pensi a noi ed ai tuoi nipoti?”
A àn fevelât ancje cui cunfinants, e chei: “Sta atent a ce che tu fasis” e dopo la solite culture di ostarie: “Vacche e buoi dei paesi tuoi.”
Cuasi cuasi mi mandin ancie il plevan a rompi lis sciatis, ma par fortune, inteligjent, no si è fat viodi.
Jo dûr! Decidût! No ai cambiât idee!
Dal rest e je biele, zovine, gjambe lungje, piel colôr cafèlat e cuant che tu le cjarecis al samee di cjareçâ velût.
E, in confidence, un luvri cussì no lu vevi mai viodût.
“Bon, cumò o voi! O ai propite voie di viodi se cheste frisone olandese e fâs cuarante litros di lat come che mi an prometût!
di Pauli Fantini
#930


text: “Ancje nome ametint il referendum su la indipendence de Scozie il Ream Unît al à mostrât grâts di democrazie che te democratiche Republiche Taliane a partegnin al mont dai siums che a son parfin incostituzionâi”: ve il prin coment dal dean dal Moviment Civic Culturâl Alpin-Adriatic dal Fogolâr Civic e dal Circul Universitari Furlan de Academie dal Friûl, prof. Alberto Travain, devant dai risultâts de votazion scozese. “Su lis risultancis dal referendum – al à dit sù il menadôr dal piçul moviment euroregjonalistic – a puedin ben e no mâl vê pesât, di une bande, lis cjacaris a ûs ‘teroristic’ di part no minime de stampe, contrarie di une idee di secession de Scozie, di chê altre, lis posizions vuarbis di Brussel cuintri di secessions ‘intracomunitariis’ che pursì a domandin ricet politic dentri te Union, posizions che a van di chê strade cu la contrarietât dal President merecan dai Stâts Unîts su la eventualitât di une indipendence scozese e che a fasin l’efiet di sburtâ i indipendentiscj di ogni Stât UE tal braç des potencis interessadis a creâ fastidis a un progjet di Europe fuarte e unide, che di chês potencis sigûr no mancjin”. Brussel e Vassinton che no cjantin vitorie: se la Union Europeane no si unìs dal bas e no devente une unitât armoniose di popui, di comunitâts locâls e regjonâls, direzude, in democrazie, di rapresentants votâts e se mai si pues no ‘telecomandâts’ des clapis finanziariis, e sarà la sô fin, magari cussì no. Une grande ocasion pierdude par concretâ une biele union dal Continent”. “E che no cjanti vitorie nancje Rome. E ce pensie la sorestanzie dal Fogolâr Civic in cont di un referendum su la indipendence furlane? Miôr un savi, legâl, referendum cence contrast in materie di autodeterminazion ven a stâi su la afermazion culturâl, morâl, di un dirit di decidi suntun destin di comunitât, dirit basilâr ricognossût ancje dal Stât talian cuant che al à invadût il Venit e il Friûl udinês tal 1866, che al à inmaneât un plebissît, ancje contestabil te forme, calcolant purpûr lis popolazions ‘liberadis’ di figuris politichis pôc o trop furnidis di sovranitât. Di autonomie, federazion e, in ultin, di indipendence che si feveli nome che dopo… Se tal 1866 i popui furlan e venit a àn podût votâ di sei agregâts a la Italie al vûl dî, resonantji parsore, che a àn dirit di esprimisi in cont di partignince statâl ametût ancje ben de Italie co e jere un Ream e no une Republiche che chel dirit invezit lu dinee”.